“ZAINTZA PARTEKATUARI” BURUZ GURE ADIERAZPENA | Piper Txuriak\n“ZAINTZA PARTEKATUARI” BURUZ GURE ADIERAZPENA\nmartxoa 20, 2015\nPIPER TXURIAK-EN ADIERAZPENA “ZAINTZA PARTEKATUARI” BURUZ\nAzken boladan urteetan aldaketak izan dira gure gizartean. Aldaketok emakumezkoek erdietsi dituzte gehien bat, baina gizonezkoei ere eragin diete eta errealitate sozial berri batera eraman gaituzte, non zaintza eta hazkuntza lanak ez diren soilik emakumeen ardura. Andrazkoak lortzen ari dira beren bizitzak euren kasa gobernatzea, sexismoak ezartzen dien bidetik askaturik; halaber, gizonezkoak ulertzen hasiak dira hazkuntza eta zaintza lanak eurei ere badagozkiela, eta lan horiek on egiten dietela gainera.\nEgoera berri honek eztabaida sozial bat eragin du adingabekoen zaintza gurasoei parteka esleitzea arautzeari buruz, jendeak “zaintza partekatua” esaten dionaz, alegia. Guk ez deritzogu zuzena esamolde honi, elkar ulertzeko baliogarria izan daitekeen arren, eta beste batez ordeztea proposatzen dugu, haurrekin nahi dugun moduko harremana zuzenago deskribatzeko balioko duenaz. Esate baterako, “zaintza eta hazkuntza”.\nEztabaida honetan, berdintasunari buruzko irizpide okerra nagusitu ohi da, gurasoak banantzen direnerako. Hau da, adingabekoekiko denborak eta ardurak (zaintza partekatuak deritzena) banatzera jotzen da seme-alaben interesak beren aurreko testinguruarekin lotuta ez balego bezala. Hau da, banandu aurretik guraso bakoitzak seme-alabei zelako dedikazioa, arreta eta beren beharrizanekiko zein ohiturekiko errespetua eskaini dien kontuan izan barik.\nArlo honetan, estatistikei eta gizartean ikusten denari jaramon egiten badiegu, argi ikus dezakegu oraindik ere andrazkoek ematen diotela konpromiso eta dedikazio handiagoa hazkuntzari, nahiz eta azken urteotan gizonen inplikazioa gero eta handiagoa egin den.\nHonengatik guztiagatik uste dugu “zaintza” partekatua ezin dela ezarpen juridikotzat eman, baizik eta gurasotasun erantzukidearen emaitza desirragarri baten ondoriotzat. Zaintzak interes ekonomiko orotik kanpo, “zaindutako” adingabekoaren ongizate ez den interes orotik kanpo egon behar du.\nGure ustez, gizarte honetan nagusi den maskulinotasun eredu tradizionala aldatzea da erantzukidetasuna ezarriko duen edozein legediren bermea. Honek berekin dakar hazkuntzaren oinarrizko rolen banaketa orekatsua eta herri erakundeetatik gizonei begirako programak abian jartzea, hauek hurkoen zaintzan eta hazkuntzan esku hartzera bultzatzeko helburuz, baita eginkizun honetarako baliabideak ezartzea ere.\nBestalde, bagaude zaintza-lanak partekatu ahal izateko ezinbestekoa direla zenbait baldintza psiko-sozial eta material, esaterako, gurasoen artean behar bezalako komunikazioa, haien etxebizitzak gertu egotea eta gurasoek asti osagarria edukitzea. Izan ere, ez dira epaitegiak zaintza gauzatu behar dutenak, baizik-eta adingabekoen arduradun direnek.\nGainera, esan behar dugu sendi-epaitegiak, honelako kasuetako askotariko egoera eta zirkunstantziak judizialki aztertu eta erabaki behar dituztenak, lanez gainezka daudela, eta oso zaila dutela eragingarritasunez funtzionatzea.\nONDORIOZ: “zaintza eta hazkuntza” partekatua nahikari zilegi eta egokitzat hartu behar da. Hala eta guztiz, ez da eman behar adingabekoak bizi diren testuinguruari, gurasoaren trebetasun mailari edo haren/haien egoerari (denborazko baliabide eta bitarteko materialen aldetik) ezinezko egiten dutenean, adibidez) begiratu barik. Kasuz kasu aztertu beharko da, ez eskubidearen ezartze automatikoa.\nHonengatik guztiagatik, ondokoa adierazi nahi dugu:\nGurasoak bananduta bizi direnean, adingabeko seme-alaben zaintza partekatua* indarrean jarri behar dela baldin eta erabaki hori hobesten duen aurretiazko testuingurua badago, adingabekoen heziketa eta garapenerako aukera onena bada eta gurasotasun arduratsua gauzatu ahal izatearekin bat badator.\nAukera honek, adingabekoekin zer ikusia duten guztiek bezalaxe, hauen onurako izan behar duela, beti ere beren interesak errespetatuz eta beren bizimodua eta ohiturak mantenduz. Era berean, guraso bakoitzak lehen izandako arreta eta dedikazioa ere kontuan izan beharko da.\nBere izaeragatik, zaintza eta hazkuntza partekatuak ezinbestez eskatu behar duela gurasoak elkarrekin moldatzea, hazkuntzan trebatuak izatea, elkarren ondoan bizi izatea eta haien astia adingabekoen beharrizanak betetzeko egokia izatea.\nArestiko baldintzak betetzen direnean, sendi-epaileek ebatziko dute zaintzaren gainean, eta hauek kontuan izango dute berdintasun printzipioa ez dela nahitaez guraso bakoitzak ardurak eta denborak berdin-berdinak izatea. Hortaz, zaintza gurasoetako bati bakarrik ematen diotenean, adingabekoen onurarako litekeen kalterik txikien gisa hartuko dute.\nGuraso biek partekatuko dituzte adingabekoen eta sendiaren etxeko gastuak, bakoitzaren baliabide material eta ekonomikoen arabera, eta beti ere babes handiena behar duen gurasoaren alde.\n* Zaintza partekatua: gure ustetan, bereizita bizi diren gurasoek adingabeko seme-alaben kargak, ardurak eta denborak berdintasunez banatzea da\n← “GENERO INDARKERIATIK IRTETZEKO AUKERA DAGO”, ARTIKULU BAT\n“GIZON BERRIEN HITZAK”: IKUS-ENTZUNEZKO EKOIZPENA →


80KO HAMARKADAKO BELDURREZKO KOMEDIA ONENETAKO BATZUEN ARDURADUNA IZAN ZEN FRED DEKKER GIDOILARI ETA ZUZENDARI ESTATUBATUARRAK, BILBOKO ZINEMALDI FANTASTIKOAREN – FANTEN 25. EDIZIOKO “FANTASTIKOAREN IZARRA” JASOKO DU GAUR ARRATSALDEAN | FANT Bilbao\n80KO HAMARKADAKO BELDURREZKO KOMEDIA ONENETAKO BATZUEN ARDURADUNA IZAN ZEN FRED DEKKER GIDOILARI ETA ZUZENDARI ESTATUBATUARRAK, BILBOKO ZINEMALDI FANTASTIKOAREN – FANTEN 25. EDIZIOKO “FANTASTIKOAREN IZARRA” JASOKO DU GAUR ARRATSALDEAN\n2019eko maiatzak 3 / Berriak.\nGenero fantastikoaren barruko ibilbide osoa aintzatesten duen ohorezko sariaren banaketa, Lander Otaola antzezleak aurkeztuko duen eta 20:00etatik aurrera Campos Antzokian egingo den Bilboko zinemaldiaren inaugurazio ekitaldian izango da.\nHorrez gain, FANT 25en omenaldiaren barruan, FANT2FUN sekzioaren barruan, bihar, larunbatean, 22:15ean, ikus-entzuleek “El terror llama a su puerta” (1986) eta “Una pandilla alucinante” (1987) filmak ikusi ahal izango dituzte pantaila handian\nBilboko Udalak antolatzen duen eta gaurtik maiatzaren 11ra 25. edizioa ospatzen duen Bilboko Zinemaldi Fantastikoak – FANTek, FANTastikoaren Izarra, saria emango dio GAUR ARRATSALDEAN Fred Dekker zine gidoilari eta zuzendari estatubatuarrari. Genero fantastikoaren barruan egin duen ibilbidea eta, batez ere, 80ko hamarkadako terror teen izenekoari egindako ekarpena, aintzatetsi gura duen ohorezko saria.\nGaur goizean Bilbon komunikabideen aurrean, Nekane Alonso Kultura zinegotziak lagunduta egon den “El terror llama a su puerta” (1986) eta “Una pandilla alucinante” (1987) lanen zuzendariak, 20:00etan Campos Antzokian egingo den zinemaldiaren inaugurazio ekitaldian jasoko du saria. Beste urte batez, Lander Otaola aktoreak gidatuko du 25. Urteurreneko gala berezia, eta eszena eta musika piezak eskaintzeaz gain, etengabeko keinuak egingo zaizkie generoaren zaleei. Campos Antzokiaren kanpoaldea ere ospakizunerako jantziko da, apainketa bereziarekin eta hurbiltzen direnentzako ezustekoekin.\nFred Dekker San Franciscoko badiaren inguruan jaio eta hazi zen, eta bertan 8 mm-ko filmak errodatzen hasi zen 12 urte zituela. UCLAn graduatu ostean, bere lan ibilbidea, ondoren hiru sekuela sortu zituen beldurrezko “House, una casa alucinante” (1986) komedia ezagunerako istorioarekin hasi zuen. “El terror llama a su puerta” (1986) lehenengo film luzea idatzi eta zuzendu ondoren, umetan hainbeste maite zituen Universal etxeko munstroen filmei eskainitako omenaldiarekin jarraitu zuen: “Una pandilla alucinante” (1987; Shane Black-ekin batera idatzitakoa).\n1991n, Denzel Washington protagonista izan zuen “Ricochet” thrillerrerako eta akziozko Agente juvenil komediarako jatorrizko gidoiak idatzi zituen, azken hori Richard Griecorekin batera. Fredek HBO kateko “Historias de la cripta” saileko zenbait saio idatzi eta zuzendu zituen (1989-1996) eta “RoboCop 3” (1993) ere zuzendu zuen, Frank Miller komikiaren legendarekin batera idatzitakoa. 2001ean “Star Trek: Enterprise” telesaioaren ekoizpen kontsultore izan zen, eta baita Shane Blackek zuzendutako “Predator” (2018) lanaren idazleetako bat ere.\nFred Dekkerren lanak Drakula Kondearen Sozietatearen, Saturno Sarien, Rondo Sarien eta Bruselako Zientzia Fikziozko eta Fantasiazko Zinearen Nazioarteko Jaialdiaren aintzatespena jaso du. 2016an, odoleztatutako motozerra baten itxura duen Bruce Campbell zine jaialdiko “Groovy As Hell” sariaren lehen irabazlea izan zen.\nZinemaldiak eskainiko dion omenaldiaren parte gisa, FANT2FUN sekzioaren barruan, bihar, larunbatean, 22:15ean, ikus-entzuleek zine saio bikoitza gozatu ahal izango dute pantaila handian, “El terror llama a su puerta” (1986) eta “Una pandilla alucinante” (1987) filmekin. Dekkerrek berak aurkeztuko ditu aretoan. Horrez gain, sarrera libreko 2. aretoan, 17:30ean, Andre Gowerren “Wolfman´s Got Nards” (AEB, 2018) dokumentala eskainiko da bihar. Filmak, Andre Gowerren “Una pandilla alucinante” (1987) lanak jaso zuen arrakasta aztertzen du. Andre Gower protagonista nagusiak elkarrizketak egiten dizkie taldeko kideei, eta hainbat hamarkadaren ondoren filmak sortu duen fenomenoa eta jarraitzaile kopuru handia erakusten ditu.\nBilboko Zinemaldi Fantastikoak – FANTek, Joe Dante (1946, Morristown, New Jersey) zuzendari estatubatuarrari, “Gremlins” edo “El chip prodigioso” filmen egileari, eman zion iaz FANTastikoaren Izarra saria. 2017an, saria Barbara Crampton antzezle estatubatuarrak jaso zuen. FANT 25ek bigarren FANTastikoaren Izarra saria emango dio J. A. Bayonari, zinemaldiaren amaiera ekitaldian. FANT 25ek FANTastikoaren bigarren Izarra J. A. Bayonari banatuko dio aurten, eta saria zinemaldiaren amaiera ekitaldian jasoko du, datorren ostiralean, maiatzaren 10ean, Guggenheim – Bilbao Museoaren auditorioan.


Zarauzko Mollarri eta Iratzarri dantza taldeek bat egin dute — dantzan.eus\nHemen zaude: Hasiera › Albisteak › Zarauzko Mollarri eta Iratzarri dantza taldeek bat egin dute\nZarauzko Mollarri eta Iratzarri dantza taldeek bat egin dute\nIratzarri eta Mollarriko kideak elkarrekin, Zarauzko udaleko ordezkariekin batera. "Kalaportu, itsasontzi gorri bat" blogetik jasotako argazkia. http://gari2017.wordpress.com/\nZarautzen, beste herri askotan bezala, antzeko lana egiten zuten bi dantza talde izan dira luzaroan. Orain bi taldeak elkartu eta bakarra osatuko dute. Horixe jakinarazi dute agerraldi publiko batean.\nGari Berasaluzek, Zarauzko udaleko kultura zinegotziak kontatu du bere blogean: "Argazki eta agerraldi historikoa eskaini dute gaur Mollarri eta Iratzarri dantza taldeek. Izan ere, urte askoan Zarauzko bi dantza talde nabarmenenak izan direnek bat egin dute, eta aurrerantzean talde bakar bat bezala ariko dira, elkarrekin."\nAzpiegitura aldetik une latzean gertatu da batzeko erabakia. Bai Iratzarri eta bai Molarri entseguetarako lokalik gabe geratu dira aurten, eta Zarauzko kultur azpiegituren inguruko gogoetarekin batera gertatu da hori. Zarauzko udalak pentsatu du Ebro Etxea kultura ekimenetarako bideratzea, eta bertan izango du talde bateratuak "entseguetarako eta dantza taldeen materiala eta arropak gordetzeko" tokia. Izena erabakitzea falta omen zaie bakarrik.\nTaldeetako ordezkariek honela azaldu dute batzeko erabakia: "Iratzarriko gehienek Zarauztik kanpo ikasten zuten eta beraz talderik ezin izan dute hartu urte hauetan. Mollarrin, aldiz, haur talde asko genituen eta ez ginen guztiei irakastera iristen. Hau ikusirik, eta buruari nahiko buelta emanez, bi dantza taldeak mahai berean eseri eta irtenbide hauxe ikusi genuen: Zarautzen dantza talde bakarra eta eraginkorra egotea. Finean, gaur egun bi talde hauetan gauden irakasleon helburuak berdinak baitira; esate baterako, euskal kulturaren bultzatzaile izatea, azken batean haurrek herriko festetan euskal dantzak egiteko gaitasuna izan dezaten."\nMollarri eta Iratzarri dantza taldeek bat egin dute (Kalaportu, itsasontzi gorri bat.... blogean).\nAlbiste ona! Zenbat herritan dauzkagun bi (edo hiru eta lau!) dantza-talde, lan berdina egiten, eta denetan arazoekin taldeak osatzeko, eskolak emateko, e.a. Eta talde askotan gaur egun dauden dantzariak ez dakite zergatik sortu (edo banatu) ziren bere garaian bi talde.\nBerri ona!! Taldeak banatzea ezagutu izan dugu bereziki, baina kontrako bide aberasgarriagoa ere posible dela erakutsi duzue!\nZorionak, ezbaita erraza desadostasun historikoetatik haratago begiratzea eta herriak behar duenari erantzuteko indarrak metatzea. Biba zuek eta aurrera!\nPoz handia ematen dute holako berriek. Zorionak!!


Jogurtaren kalitate-araua | Consumer\nKalitate-arau berriak Espainian sortutako jogurta egiteko eta merkaturatzeko oinarrizko alderdiak zehazten ditu\nLaster, jogurtaren kalitate-arau berria izango dugu, eta 179/2003 Errege Dekretua indargabetuko da. Aldaketaren helburua da jogurtari buruzko araudia behar bezala eguneratu eta sinplifikatzea. Estatuko araudiak indargabetu dituen elikagaien higieneari buruzko alderdiak ezabatu dira, gai horretan Europar Batasunaren araudi horizontalak arautzen baititu. Artikuluak zehazten du zein diren arau berriaren ekarpen nagusiak eta zer den jogurta.\nLegeria eguneratzeaz eta 2003ko kalitate-araua indargabetzeaz gain, azpimarratu behar da etorkizuneko jogurtaren kalitate-araua hobeto egokituko dela merkatuaren errealitate berrira. Hala, Espainiako ekoizleek desabantaila-egoeran jar ditzaketen murrizketak ezabatzen dira, industrien arteko lehia leiala bermatzeko eta sektorearen lehiakortasuna hobetzeko. Hurrengo kalitate-arauak Espainian sortutako jogurta egiteko eta merkaturatzeko oinarrizko alderdiak zehazten ditu, nekazaritzako elikagaien sektore guztiek aplikatu behar duten elikadura-araudi horizontala betetzeari kalterik egin gabe.\nAraudi erregulatzaile berriaren helburua da arauaren aplikazio-eremuan definitutako produktuek antzeko aukerak izatea Europar Batasun osoan kategoria bereko produktuen kasuan, betiere, Erkidegoko legeria harmonizatu ez den elikagai bat arautzen duen kalitate-arau baten oinarritik abiatuta. Aipatu dugunaren adibide on bat jogurtaren elaborazioan sar daitezkeen lehengaiekin dago:\nEtorkizuneko arauan joko-eremua zabaldu duten jogurtei buruzko konparazioan ikus dezakegu. “Beste elikagai batzuk prozesatu edo ez” sar daitezke, eta gaur egun “beste osagai natural batzuk” baino aukera gehiago ematen zaizkie industriei. Orain, araua onartu arte itxarotea besterik ez da falta, eta funtsezko elementuak betetzea:\nMerkatuaren errealitatera egokitzea.\nEbko gainerako herrialdeetan Espainiako sektorea baldintzatzen duten murrizketak ezabatzea.\n“Jogurta” edo “jogurt-jogurta”: hartzidura laktikoz lortutako esne gatzatua, brueckii subp-en Lactobacillus ekintzaren bidez. bulgaricus eta Streptococcus thermophilus esnea edo esne kontzentratua, gaingabetua edo ez, 5. artikuluko 2. atalean adierazitako esne edo esnegaina edo esnegaina, 5. artikuluko 2. atalean adierazitako beste esneki batzuk gehituta edo ez.\nHartzidura laktikoa ekoizten duten mikroorganismoek bideragarri izan behar dute eta produktuaren esne-zatian egon behar dute, gramo edo mililitro bakoitzeko koloniak prestatzeko 107 unitate gutxienez.\nHartziduraren ondoren pasteurizatutako jogurta: jogurtetik lortzen den produktua, pasteurizazioaren baliokidea den hartzidura termikoaren ondorengo tratamendu termikoa aplikatzearen ondorioz, berariazko esne-bakterioen bideragarritasuna galdu du eta arau honetan jogurtarentzat ezarritako baldintza guztiak betetzen ditu, salbuespenak salbuespen.\nhartzidura jogurt materias primas-eu norma-eu pasteurización-eu


Maitemintzeaz - Busturialdeko Hitza : Busturialdeko Hitza\nDenpora zan zeozer arraroa igarten neutsola. Alkarregaz gengozanean ez zan garai batean bezain gozoa eta kariñosa. Bere begiek ez eukien lehenago euretan ikusten neban eta horrenbeste gustetan jaten brillo hori. Sarritan galdetu neutson ia benetan nigaz egon gura eban seguru egoan. Bere erantzuna beti zan bardiña… «klaro baietz!», eta orduan barriz galdetzen neutson… «orduan… zegaitik ez deustazu maite nozula iñoz esaten?».\nBera pentsakor geratzen zan segundu gitxi batzuk, eta erantzuten eustan… «Baña esan ein behar al dautsut? Ez al dozu nabaritzen?»\nEgia da sarritan sentiarazi niñuela oso maitatu. Sekula baño maitatuago. Begirada batek zenbat esan al daben beragaz ikasi neban. Brillo berezi hori hartzen ebenean bere begiek ni ikuste hutsagaz… nire bihotz bateriek gainkarga bat hartzen eben, eta mundue geratzeko kapaza sentitzen nintzen. Sekule ez nintzen horren maitemindute sentidu. Beragaitzik horrenbeste desiatzen neban aitatasuneri be uko ein neutson, berak ez bait eban ama izan gura, eta nik, beragaz egotearren, edozer eingo neban. Maitemindu sentsaziño ha, beste edozer baño fuerteagoa zalako. Ez neban laino horretatik bajatu gura.\nBaña gorago kontetan neutsuelez, bere begiek ja ez euken brillo hori. Nigaz egotea gero eta gehiago kostetan jakon. Beti jartzen eban aitzakiren bat nigaz denpora gitxiago egoteko edo gure zitetara berandu iristeko. Eta holan heldu zan egune. Asteburue alkarregaz pasetako plana egin gendun, eta nire gurasoek hondartza aldean eukien etxetxora egin gendun eskapada.\nGoizean, etartean hartu gendun armosua, olatuek lehioetariko batetik ikusten zan telebistako notiziak isiltzen ebezelarik. Propio naranja zumoa eta tostada batzuk ein nebazan, eta kafie. Gogoan dekot gero hondartzatik oin hutsik pasio bat emon gendula. Gero portuko jatetxe barri horretara joan giñen bazkaltzera. Ez nintzen isilik geratu bazkaria eskatzerakoan. Langostinoak, perzebiek, ardo zuri frantsesa…\nEta holan joan zan egune illuntzerarte. Orduen etxeratu eta sofan lasai jesarri giñen bixok. Orduen heldu zan ezustekoa. Bapatien, sofatik jeiki eta agobiatuta egoala eta bere etxera zijoala bota eustan. Nire bihotzak orduen katakrak ein eban, eta dana argi ikusi neban. Zelan zan posible gehixen maite dozunagaz holako egune eta gero sofan lasai lasai zagozala, agobiatute egotea? Nire bihotza zatike erortzen dan etxebizitza zaharra moduen apurtzen hasi zan. Udazkenien Tiloak hostogabetzen diren moduen zuritzen hasi zan. Sofatik ixil-ixilik jeiki eta eskatzera joan nintzen, eta goizien ein barik itzi gendun harrikoa eiten hasi, grifotik jausten zan uregaz batera, nire masailetatik malkoak jausten ziren bitartien.\nArin ohartu zan bera be min emon eustala. Sukaldera hurreratu eta lepotik besarkada bat emon eustan. «Lasai. Denpora apur bat baño ez dot behar. Pasauko da. Emon egun batzuk». Eta hiru mosu emon eustazan. Berak ez dakit, baña nik arin ulertu neban harek izengo zirela emoten eustazan azken mosuek. Denpora behar ebala… San Martin egunez txarrixeri gantxoa sartu eta odolusten izten dan eran itzi niñuen… Baña ez jat inporta. Bera zoriontsu ikustea dalako inporta jatan gauza bakarra. Bere begiek brillo hori berreskuratzea. Bere irribarre hori berreskuratzea. Bera zoriontsu badan, neu be apur bat zoriontsuau izango nazelako.\nOiñ badakit maitemindute egon nazen lehenengo biderra izen dala. Ez aitatasuneri uko eiteraino gure nebalako, ezta ondiño ikusten dodanien bixotz zatitxu bat jausten jatela sentitzen dodalako, bera zoriontsu izetie, ni zoriontsu


EH Bilduk argi dauka duela urtebete Aieten emandako ebazpenaren bidetik jarraitu behar dugula | alternatiba.net\nEuskara Castellano EH Bilduk argi dauka duela urtebete Aieten emandako ebazpenaren bidetik jarraitu behar dugula\nAieteko Konferentziaren ondorioen agiriak, gaur urtebete, aro berri bati eman zion hasiera; eszenatoki berri bati ireki zizkion ateak, eta balio izan du Europako azken gatazkak nazioarteko agendan lekua egin dezan, letra larriz.\nUrtebeteko balantzean, bi gai daude nabarmentzeko, EH Bilduren iritziz: batetik, ETAk bere jarduera armatua bukatzeko hartutako erabaki historikoa, horixe baizen derrigorrezko baldintza Espainiako eta Frantziako gobernuekin gatazkaren ondorioei buruzko elkarrizketa prozesuari ekiteko; eta bestetik, urtebete honetan Madrilgo exekutiboak hartu izan duen jarrera. Aieteko Konferentziak erraztutako egoera gelditu, blokeatu eta saboteatzen saiatu da etengabe Espainiako gobernua.\nHamabi hilabete hauek aurrerapausoak egiteko egokiak ziren; bakegintzan, normalizazioan, errekonziliazioan eta biktima guztien aitortzan aurrera egiteko aproposak, baina Espainiako gobernuaren jarrerak eragotzi egin du ezarri ziren helburuak betetzea, Aieten marraztutako pausoei uko eginez. Elkarrizketa politikoaren atalean ere ez da egon aurrerapausorik.\nEH Bilduk argi dauka duela urtebete Aieten emandako ebazpen eta gomendioei kasu egin beharra dagoela. Agiriak, gogora dezagun, ETAri eta Frantziako zein Espainiako gobernuari gonbite egiten die gatazkaren ondorioen inguruan elkarrizketa burutu dezaten; biktimen eta eragindako minaren aitortzarantz pausoak ematea gomendatzen du eta azkenik Euskal Herriko eragile politikooi ere dei egiten digu gai politikoei buruzko elkarrizketari ekiteko. Hori guztia, gure herrian konponbideen eszenatokia finkatu ahal izateko bide bezala gomendatu zuen Aieteko Batzordeak, eta hori guztia egiteke dago.\nElkarrizketa eta akordioa dira Aieteko Agiriaren oinarriak. Bi alorretan aktibatu eta portu onera eraman behar den elkarrizketaz ari da agiria: batetik, gatazkaren ondorioak konponbidean jartzeko elkarrizketa, ETA eta bi estatuetako gobernuen artean. Eta bestetik, gatazkaren erroak konponbidean jartzeko elkarrizketa, eragile politiko guztien artean; hots, Euskal Herriak nazio bezala bere etorkizuna erabakitzeko daukan eskubideari buruzko elkarrizketa politikoa.\nOndorioz, uste dugu Espainiako eta Frantziako gobernuek egun daukaten jarrera albo batera utzi eta gatazkaren ondorioei buruzko elkarrizketari ekin behar diotela. Nazioartean asko, gero eta gehiago dira adibideak, Kolonbiako kasua da azkena, baieztatzen dutenak elkarrizketa dela gatazkak behin betiko konpontzeko metodo bermatua.\nEra berean uste dugu Euskal Herriko eragile politiko, sindikal eta sozialentzako lehen mailako eginbeharra dela akordio demokratikora bideratutako elkarrizketari ekitea. Akordio horren oinarrian Euskal Herriaren eta bere erabakitze-eskubidearen aitortza leudeke, eta akordio horrek euskal herritarren onespena jaso beharko luke. Horrela, bada, Euskal Herriko kultura politiko guzti-guztiei eta eragile politiko, sozial eta sindikal guztiei egiten diegu dei elkarrizketari ekin diezaioten, ekin diezaiogun. Gu prest gaude. Akordio demokratikoa da konponbiderako bermea, eta hori Europan bertan ere ikusten ari gara, egunotan Eskozian izan den azken adibidea ere hor dago: elkarrizketa, eta eskubide demokratikoa den erabakitze-eskubidearen inguruko akordioa.\nAmaitzeko, jendartearen gehiengo zabalak herri honetan bakea eta normalizazio politikoa nahi du eta exijitzen du; eta helburu hori lortzeko ezinbestekoa da elkarrizketa. Izan ere, soilik elkarrizketa barneratzailetik, bazterketarik gabe eta inolako irabazle eta galtzailerik gabe, ahal izango gara benetako konponbidera iritsi. Eta Aieteko Agiria, konponbiderako tresna da. Baliatu dezagun.\naz., 2012/10/17 - 15:49 Berria\nAlternatibako kide Diana Urrea Brasilen dago gaurtik, “Kolonbiako bakearen aldeko Foroan” parte hartzeko\nAlternatibak dio adierazpena Madril eta Parisen “bakearen aldeko asmo gabeziaren” adierazgarri dela\nAlternatibak ke gortinak eraikitzea leporatu dio PPri, atxiloketekin giza eskubideak urratzen dituzten politikak ezkutatu nahi dituelako\nAlternatibak azpimarratu du ETAk indarkeriaren amaierarekiko konpromisoa berretsi duela eta konponbidearen alde gizartea aktibatzera deitu du\nEstatuaren borondate faltaren aurrean, gizartearen inplikazioa beharrezkoa da bakegintzan aurrera egiteko\nAlternatibak “faxismotik hurbila” iritzi dio Parot doktrinaren aurkako protestak debekatzeari eta “bakea oztopatzen” duela salatu du


Noiz eta non garatu ziren Aurreko Errepideko Larrialdietako Telefonoak? -Berria-Yuyao Xianglong Communication Industrial Co., Ltd.\nNoiz eta Non Garatu ziren Aurreko Errepideko Larrialdietako Telefonoak?\nDenbora: 2020-11-24 Hits: 7\nXehetasun gehiagorako. Ongi etorri eamil edo kontsultatu helbidera www.yyxlong.com. Beti prest gaude zuretzat proiektuak irabazteko!\nHurrengoa: Gasolindegi digitala Metal Teklatuaren fabrikatzaile originala Txinan


Udalaren osteguneko Osoko Bilkuran erabakitzeko gairik ez - leihoa.info\nNahiz eta Udalbatzaren ohiko osoko bilkurara dei egin duen Mari Carmen Urbieta herriko alkateak, ez da oso ohikoa izango bihar ostegunez, arratsaldeko 19:00etan lehen deialdian eta 20:00etan bigarrenean burutuko den bilkura.\nArrazoia sinple bezain harrigarria da: ez da erabakitzeko punturik egongo, abenduan egin zen ohiko Bilkuraren akta onartzea kenduta. Ez hirigintzan, ez kulturan, ez kirolean, ez… Ez da erabakitzeko ezer egongo.\nBeraz, Udalbatzaren punturik garrantzitsuena 2017ko abenduaren 21etik 2018ko urtarrilaren 17ra arteko Alkatetzaren dekretuen jarraipena egitera eta galderak planteatzera mugatuko da bilkura, premiazko moziorik ez badago behinik behin. Halakorik ez da iragarri orain arte, leihoa.info agerkariak jakin izan duenez. Dekretuak, aitzitik, bai, askotxo dira, 154.\nOsoko Bilkura azkarra izatea biharkoa, beraz, espero izatekoa da, dekreto bidez erabakitako ezertaz ez bada galdetzen edo eztabaidatzen behinik behin.\nCasa Consistorial, Sesión Plenaria del Ayuntamiento, Udalbatzaren Osoko Bilkura, Udaletxea


Desordena publikoa egotzi diete zazpi gazteri, Maravillas gaztetxearekin lotutako protestengatik | Gizartea | Berria\nLabriteko aldapan eta Vergel zubian egindako protesten harira atxilotu ditu Espainiako Poliziak zazpi gazteak. 20:00ak pasata askatu dituzte.\nLabriteko aldapan bidoietara kateatu ziren gazteak. Maravilla gaztetxea\nZazpi gazte atxilotu eta eraman dituzte Espainiako Poliziaren Iruñeko egoitzara astelehen arratsalde honetan. Desordena publikoak eragitea eta zirkulazioa trabatzea leporatu diete, eta iluntzean utzi dituzte libre. Gazteetako batzuk Labriteko aldapan egindako protestagatik atxilotu dituzte: hormigoiz betetako bidoi batzuetara lortu ziren, eta zirkulazioa eten zuten. Besteak, berriz, Vergel zubian zintzilikatu zuten beren burua, alderik alde, eta zirkulazioa eten zuten.\nJoan den larunbatean manifestazioa egin zuten gaztetxea itxi izana salatzeko, eta eraikin barrura sartu ziren berriro, ixteko jarritako hesia kenduta. Igande goizaldean, ordea, berriro hartu zuen eraikina Foruzaingoak.\nEgoera horretan, elkarrizketarako mezua zabaldu du Joseba Asiron Iruñeko alkateak, eta horretarako baldintzak sortzeko eskatu die “erakundeei eta gazteei”. Alkateak jakinarazi du udala harremanetan jarriko dela prozesu bat abiatzeko. Gogoan izatekoa da EH Bildu lehen ere saiatu zela akordio bat negoziatzen gaztetxeko kideekin, baina ezerezean geratu zela ahalegin hura.\nAlkateak ekitaldi publiko batean topo egin du Maria Solana gobernuko bozeramailearekin, eta baikor hitz egin du Solanak berak ere: “Alkateak hala uste badu, pentsatu nahi dut egongo dela soluziobideren bat, denon onerako”. Nolanahi ere, berretsi du Rozalejoko jauregian ezin daitekeela egon gaztetxea, “segurtasun arazoak” daudelako. Argudio horrekin itxi zuen eraikina gobernuak.\nHain justu, gaztetxeak txosten tekniko bat zabaldu du, gobernuaren argudioen aurkakoa. Arkitekto tekniko batek egin zuen azterketa abenduan eta urtarrilean, gobernuak eraikina itxi aurretik, eta, haren arabera, ez zen ageri arrisku “larririk edo berehalakorik” eraikinean.


Saioak - hamaika telebista - Page #14\n11LEIHO Organbideko Chromlech-a - Donibane Garazi\nNafarroa eta Nafarroa Behera arteko lotura egiten du atal honek. Orbaitzetako Olatik gora jarraituz Donibane Garazin amaitu arte. Tartean Ezterenzubi eta Eiheralarre herriak igaroko ditugu.\nJoaquik bere pisuko giltzak ematea erabaki du, gizarte-zerbitzuen presioagatik\nJoaquik etxeko giltzak entregatu behar izan ditu, gizarte-zerbitzuek alternatibarik gabe uzteko presioa egin ondoren.\nHamaika lagun bildu dira gaur goizean Arrigorriagako Abusu auzoan Joaqui, bere alaba eta bi bilobak babesteko, etxegabetzeko agindua baitzuten.\nEz Donk Amaitu! Rocka eta feminismoa. Emakumeak gara punkaren aintzindari, betidanik gainera! Ez galdu Itziar Ziga idazlea [punk-a eta destroyerra], Miren Aranguren [MSSFest-eko antolatzailea] eta Jokin Aspiazu [soziologoa].\n11LEIHO Garaioa - Organbideko Cromlech-a\n11 Leihoren atal honetan Nafarroako Iratiko bailarako mugaraino iritsiko gara. Ibilbidea Garaioa herrian hasi eta Orbara, Orbaitzeta eta Olatik pasa ostean Organbideko Cromlech-era helduko gara. Nafarroa eta Nafarroa Beherako mugara bertara arte.\n‘Egon edo ez egon’ disko berria kaleratu du Joseba Tapiak\n10 kantuz osatuta, ‘Egon edo ez egon’ disko berria aurkeztu du Joseba Tapiak. Letrak Koldo Izagirrek idatziak dira. Donostian egindako disko aurkezpenean azaldu duenez, soinu kromatikoak sortu ditu diskoa osatzen duten doinuak.\nASTEBURUKO MUSIKA AGENDA - Azaroak 26 eta 27\nAsteburuko musika agenda gizen dator berriz ere, eta bide horretan ugariak izango dira gure agertokietan ospatuko diren emanaldi eta festibalak. Taberna txikietatik, antzoki goxoetara zuzeneko musikaz gozatzeko aukera anitz izango da gurean. Hemen bideo formatuko agenda laburra. Agenda osoa ikusteko jo www.musikazuzenean.eus atari digitalera.


Kontseiluak “Pauso bat harago” kanta aurkeztu du | HerriKolore\n“Bide luzea egin dugu euskararen alde. Oraindik, asko dago egiteko. Euskaraz bizi ahal izatea lortuko dugu. Euskarari bai esatetik, euskaraz bai oihukatu. Sofatik altxa eta jarri martxan. Euskal Herri euskaldunerako bidean, eman dezagun pauso bat harago”, esanez hasten da abestia, eta ondoren, “Euskaraz bai” eta “Pauso bat harago” leloak entzun daitezke behin eta berriz, Madness taldearen jatorrizko abestiaren estiloari jarraiki.\nAbenduaren 13an, Kontseiluak, bere hamargarren urteurrena ospatu eta datozen urteotan egin beharreko ibilbidearen berri emateko, ekitaldi jendetsua deitu du 18:00etatik aurrera, Barakaldoko BEC-en. Ekitaldia doan izango bada ere, sarrera eskuratzea beharrezkoa da www.nierebanoa.com webgunean edo 902 82 02 40 telefonoan.\nHain zuzen ere, webgune horretan eskura daitezke “Pauso bat harago” kanpainaren euskarriak, hala nola, “Pauso bat harago” abestia, flash animazioa, Kontseilua Telebistako bideoak, ekitaldia iragartzeko bannerra, eskuorria eta kartela PDF formatuan.


Ikusi Makusi Oñatiko antzerki taldeak emanaldia egingo du - Antzuola - Goiena.eus\nIkusi Makusi Oñatiko antzerki taldeak emanaldia egingo du\nMaider Arregi 2016-01-21 08:00\nHospital o manicomio? antzezlanak barre algara ederrak eragingo ditu publikoaren artean. Ikusi Makusi Oñatiko erretiratuen taldearen azken lana, urtarrilaren 26an, Torresoroan, 18:00etan izango da ikusgai Landatxopek antolatuta.\nGizona bisitatzera ospitalera joan eta gizona falta! Horrela abiatzen da Oñatiko Pake Leku erretiratuen elkarteko antzerki taldearen antzezlana. Ospitale batean kokatuta dagoen antzerki pieza da. Ebakuntza-gelan gertatutako mediku akatsak eraginda, gaixo baten familiak ebakuntza horren ardura duten medikuak epaitegietara eraman nahi ditu. Eztabaida, gaizki ulertu eta nahaspila dezenteren ondoren, gaia konponduko da. Horrek batzuen poza eta beste batzuen desengainua sortuko du.\nLandatxope elkarteak otsailerako antolatu du Internet ikastaroa. Izena urtarrilaren 30era arte eman daiteke. Hamahiru lagunendako lekua dago soilik eta bazkideek izango dute izena ematerako garaian lehentasuna.


EITB Maratoia 2021 kontzertua, Pello Reparaz eta ZETAK taldearen eskutik, azaroaren 25ean Donostian | EITB Maratoia\nEgin bat! Igo zure oroitzapenik kutunena edo abestu ''Zeinen ederra izango den'' kanta\nPello Reparazen ZETAK taldeak kontzertu berezia eskain du azaroaren 25ean, Donostian, 2021eko EITB Maratoiaren baitan. Victoria Eugenia antzokian izan da zuzenekoa.\nEmanaldia EITBk eta LABORAL Kutxak antolatu dute, eta sarrerak agortu dira. Sarrera horien prezioa norberaren esku egon da, BIZUMeko dohaintza solidario baten bidez (33478 zenbakian). Pello Reparazen eskutik sorturiko taldea da ZETAK, euskarazko musika elektronikoko proiektu bat da. Zeinen ederra izango den ZETAKek argitaratu duen bigarren diskoa da.\n"Zeinen ederra izango den", 2021eko EITB Maratoiaren soinu banda\nHain zuzen ere, ZETAK taldeak jarriko dio soinu banda aurtengo edizioari, "Zeinen ederra izango den" abestiarekin. Alzheimerra bihotzeko gaixotasun bat da lelopean, aurtengo EITB Maratoiak alzheimerra hartuko du ardatz. Kanpainaren helburua, batetik jendea gaitzaz sentsibilizatzea da; eta, bestetik, ikerkuntzara bideratuko den dirua biltzea. Abenduaren 16a izango da maratoiaren egun handia, baina jada bete-betean sartu da EITB aurtengo ekimen parte-hartzailean: 'Alzheimerraren aurrean, ez dezagun ahaztu'.


Surf Kultura | Surflaria eta paradisua Iñigo Urdinagaren liburua - Part 4\nDuke Kahanamoku, enigma bat ere bada\nDuke Kahanamoku, “surf modernoaren aita”. Ikonoa ezagutzen dugu, mitoa; baina ez hainbeste pertsona. Apala zen, diskretua, denekin ondo moldatzen saiatu zen, eta bere pentsakerari buruz gehiago jakiteko gogoz geratuko gara. […]\nMuniain, Belharra arraunean hartu zuen lehena\nIdazlea Inigo Urdinaga, ArgitaratuaSurf kultura, Surfaren bortitza, Surfaren ederra\nPhoto: Jerome Chobeaux Gaurkoa bezalako urtarrilak 16 batean gertatu zen. Horrela laburbiltzen da nire liburuan: “Burua agertu zuten erraldoiek 2009ko urtarrilaren 16an. Uretako hamar motorretik gora ibili ziren Belharran, baina beste bat izan […]\nJack London eta surfaren iparamerikartzea\n1907. urtean iritsi zen Hawaiira Jack London idazle ospetsua. Surfa probatu, surfari buruz idatzi eta surfa “biziberritu” zuen. Hala diote, oraindik ere, surf webgune gehienek: surfa gainbehera zihoala garai hartan, eta surfa “biziberritzen” […]\nGure zaharren lezioak\nIdazlea Inigo Urdinaga, ArgitaratuaLiburutik kanpokoak, Surf kultura, Surfa neurriz gain\nSurflariak eta arrantzaleak ez gara hain ezberdinak. Irakurri besterik ez dago Domingo Agirre apaizak 1906. urtean, Kresala liburu klasikoan, gure arrantzaleei buruz idatzi zuena: “Txaloparen bat bakarra, urrerago egon dalako, besteak […]\nSurfa ez da kirola\nIdazlea Inigo Urdinaga, ArgitaratuaAipuak, Liburutik kanpokoak, Surf kultura\nSurfing isn´t a sport. Surfing is a journey, a path, a quest\nFred Reiss (Gidget Must Die, 1995).\nHorrela dio zehazki pasarteak: “Surfing isn´t a sport. Surfing is a journey, a path, a quest. Only a kook would call it a sport“. “Surfa ez da kirola. Surfa bidaia […]\nAmets eginarazten duten eskulanak\nLance Art da egilea. Eta ez du Photoshopa erabili: “Papera, guraizeak, kola eta pintura pixka bat bakarrik”. Erakusketa bat dauka oraintxe Donostian. Mañana inauguración. 20h en el @khakicampbellsansebastian #collage […]\nMark Twain surf egin nahian\n1870 hamarkada hasieran, Tom Sawyer-en abenturak idatzi eta ospetsu bihurtu baino lauzpabost urte lehenago egon zen Mark Twain idazlea Hawaiien. Surf egiten saiatu zen, eta horrela deskribatu zuen bizitakoa: “Leku batean […]\nMelville, surfa eta zibilizazioa\nMoby Dick balea zuriaren sortzailea bera, Herman Melville izan zen surfari buruz idatzi zuen lehen idazle ezaguna. 1840ko hamarkadan, gaztea zela, baleontzitan egin zuen lan hegoaldeko itsasoetan, eta Mardi liburu arraroan azaltzen […]\nSurflari oso ona izateaz gainera, munduko surf eruditorik handiena da ziur asko Matt Warshaw. Munduko zirkuituan 43. sailkatu zen 1982. urtean. Gero, Surfer aldizkariko kazetari eta zuzendari izan zen. Encyclopedia of Surfing eta History of […]\nNire lehen taula\nIdazlea Inigo Urdinaga, ArgitaratuaSurf kultura\nIzenez, marka bakarra aipatzen da liburu osoan, oker ez banago. Marka multinazionalek zabaltzen duten surfaren ikuspegitik oso urrun dago nire liburuan ematen dena, eta guztiz logikoa zen bertan haien izenik ez […]


Adimen artifiziala: mitoak eta abantailak - Euskaltel Blog\nAdimen artifiziala: mitoak eta abantailak\nAdimen artifiziala gure enpresak, gure lana eta gure gizartea aldatzen ari da, eta, hain aldaketa handia izaki, ez da harritzekoa zalantzak eta mesfidantza sortzea. Baina adimen artifiziala erakusten ari da erabilgarria dela sektore askotan; adibidez, finantza-sektorean eta osasunarenean. Oraindik konpondu beharreko alderdiak badauden arren, bereziki esparru juridikoari dagokionez, komeni da azpimarratzea ezen adimen artifiziala iristeak ez duela ekarriko gure lanpostuak desagertzea, baizik eta aukera eta abantaila interesgarriak sortzea.\nLanpostuei buruzko mitoak\nBatzuek diote lanpostuak suntsitzea ekarriko duela adimen artifizialak. Baina errealitatetik urrun dauden mito horiek baztertu egin behar ditugu; izan ere, adimen artifizialaren balioa ez datza, inolaz ere, gizakia ordezkatzean. Izan ere, adimen artifizialak eta automatizazio-prozesuek —adiera zabalean hartuta—, kontrako noranzkoan jarduten dute: beren prozesu eta erakundeetan adimen artifizial gehien aplikatzen duten herrialdeek dute langabezia-tasa txikiena.\nZehazki, adimen artifizialari esker, langileak eraginkorragoak dira, eta informazio gehiago dute erabakiak hartzeko; bezeroak gusturago daude, eta prozesu konplexuak sinplifikatu egiten dira. Adibidez, adimen artifizialak ez du medikuaren kontsulta ordezkatuko, baina diagnostikoa hobeto egiten lagunduko dio arrisku-faktore gehigarriak adieraziz, erradiografia batean xehetasun gehiagorekin aztertu behar dituen guneak zein diren esanez edo alta emandako gaixo batek arrazoiren batengatik ospitalera itzuli behar izateko arriskua duen balioesten lagunduz. Baina bai medikuak, kasu honetan, bai beste sektore batzuetako langileek lanean jarraituko dute. Beren lanaren produktibitatea handitzen lagunduko die adimen artifizialak, informazio hobea izango baitute, eta horrek, azkenean, kalitate handiagoko lanpostuak sortuko ditu.\nOrduan, nondik dator makinek gizakion lana ordezteko beldur hori? Orain arte, robotek zeregin errepikakorrak, arriskutsuak edo gizakiek egin ezin zituztenak baino ez zituzten egiten; hau da, haien laguntza begi onez ikusten zen, eta ez lan-merkaturako arrisku gisa. Baina adimen artifiziala garatu ahala, lan konplexuagoak eta askotarikoak egiteko gai ikusten dira makinak, eta orain arte lan horiek egin dituztenek arriskuan ikusten dituzte beren lanpostuak.\nBaina adimen artifiziala ez da gizakien lan-indarraren eta indar artifizialaren arteko borroka bat; aitzitik, haren arrakasta lankidetzan eta osagarritasunean datza; gakoa da gure lana alderdi sortzaileenetara bideratzea, eta zeregin errepikakorrenak makinek hartzea beren gain. Iraultza-uneetan eta ekoizpen-modua nabarmen aldatu den guztietan gertatu den bezala, digitalizazioak eta adimen artifiziala garatzeak aldatu egingo ditu gure enpresak eta gure lana, baina gizakiaren eskuak ezinbesteko izaten jarraituko du; eta, beti bezala, hezkuntzak funtsezko zeregina izango du eraldaketa horretan, eta lan-merkatuak aukera profesional berri eta interesgarriak ekarriko ditu. Izan ere, lana aldatu egingo da; ez ordea, desagertu.\nBeste teknologiekin gertatzen den bezala, adimen artifizialarekin ere gertatuko da aurrerapen horiek oinarri hartuta gizabanako edo erakunde batzuek, nahita edo nahi gabe, kalteak eragitea. Gaur egungo adibide bat izan liteke adimen artifiziala erabiltzea gizartearen zati bat manipulatzeko, datu pertsonalak erabiliz. Datu horiek helburu jakin batean eragiteko edo kolektibo jakin bat diskriminatzeko modurik onena identifika dezakete, isuri edo lerrabide desegokiak ezartzen dituzten datuak edo ereduak erabiliz.Horregatik, beharrezkoa da adimen artifizialeko proiektuetan teknikari ez diren pertsonek ere parte hartzea, horrelakorik gertatzen ez dela egiaztatzeko.\nIzan ere, inork ez du zalantzan jartzen datu-kopuru handiak eduki eta prozesatzeko gaitasunak boterea ematen duela, eta, botere hori gaizki erabiliz gero, oso arriskutsua izan daitekeela. Horrek azaltzen du zergatik piztu duen alerta adimen artifiziala gizarteko eta ekonomiako arlo askotan gero eta gehiago erabiltzen berehala hasiko garela jakiteak. Baina arriskutsua ez da makina, haren erabilera baizik.\nAdimen artifizialaren esparru juridiko egoki bat ezarri behar da, eta lan hori egiteko dago. Horrekin lotuta, mundu osoko 700 zientzialarik baino gehiagok manifestu bat sinatu dute, nazioarteko erregulazio teknologikoan lan egin behar dela ohartarazteko.\nEuskaltelek lagundu egin nahi dizu zure enpresan zure beharretara ondoen egokitzen diren adimen artifizialeko zerbitzuak martxan jartzen, eta, horretarako, lantalde espezializatu bat jarri dugu martxan: BAI Analytics. Lantalde horren asmoa da tresna berri honekin lotutako behar komertzial, teknologiko eta zientifikoei erantzutea. Enpresa batean adimen artifizialeko soluzioak martxan jartzeak dituen zailtasunez jabetzen gara, eta, horregatik, lagundu egin nahi dizuegu zuen helburuak lortzen, segurtasuna alde batera utzi gabe.\nAdimen artifizialean oinarritutako soluzio teknologikoei buruz gehiago jakin nahi baduzu, harpidetu gure buletinera. Enpresa bezeroentzako sail komertzialarekin ere jar zaitezke harremanetan.\nPandemiaren aurrean, digitalizazioaren erronka: indartuta ateratzea krisi honetatik Enpresak\nDiru-laguntzez eta laguntza teknologikoez baliatu nahi duten enpresei laguntzeko programa bat jarri du martxan Euskaltelek Enpresak, Tresnak


Mondragon Unibertsitateak finantza-aholkulari izateko bi titulazio eskainiko ditu — TUlankide MONDRAGON\nMondragon Unibertsitateak finantza-aholkulari izateko bi titulazio eskainiko ditu\nCNMVren ebazpenak ziurtatzen du bi graduondokoak Europako arau berrira egokituta daudela: ‘Finantza Aholkularitzan Aditua’ eta ‘Finantza Informatzaile Aditua’.\nBalore Merkatuaren Batzorde Nazionalak (CNMV erakundeak) Mondragon Unibertsitatearen bi titulu ziurtatu ditu, finantza-aholkulari izateko ziurtagiriak ematen dituztenak, hain zuzen. Izan ere, finantza-produktuei buruzko informazioa arautzen duen Europako araudi berriak ziurtagiri horiek eskatzen ditu finantza-aholkularitzan aritzeko. Mondragon Unibertsitateko Enpresagintza Fakultateak sortutako tituluak dira, eta CNMVk finkatutako irizpideak betetzen dituzte, MiFID II zuzentarauarekin bat. Finantza-erakundeetan inbertsio-produktuei buruzko informazioa eta aholkularitza eskaintzen duten pertsonek izan behar dituzten ezagutzak eta gaitasunak finkatzen ditu zuzentarau horrek.\n‘Finantza Aholkularitzan Aditua’ eta ‘Finantza Informatzaile Aditua’ dira bi graduondokoak, eta finantza-erakundeetako langileei bideratuta daude, lehena bezeroei aholku ematen dietenei eta bigarrena, berriz, bezeroei informazioa ematen dietenei.\nAditu-ikastaroa egingo dutenek gai hauen inguruko ezagutza eta gaitasunak bereganatuko dituzte: ekonomia eta finantza-merkatua, inbertsio-produktuak, fiskalitatea eta araudia betetzea, besteak beste; era berean, bezero partikularrekiko eta enpresekiko harremanetan trebatuko dira. Aditu-titulua eskuratzeko unibertsitate-tituluduna izan behar da edo egiaztatutako esperientzia profesionala izan sektorean. Aurtengo ikastaroan 1.400 profesional inguruk hartu dute parte bi tituluetan. Euskadin, Nafarroan, Aragoin, Bartzelonan, Madrilen, Gaztela eta Leonen, Errioxan, Asturiasen eta Kantabrian lanean diharduten profesionalak dira.\nEuropako arau berria\nEuropako MiFID II zuzentarauaren xedea inbertitzailea babesteko neurriak ezartzea da. Ildo horretan, Zuzentarauaren arabera, finantza-erakundeek bermatu egin behar dute inbertsio-produktuei eta -zerbitzuei buruzko informazio argia eta garrantzitsua ematen dietela inbertitzaileei. Era berean, haien behar eta helburuetarako produkturik egokienak eskaini behar zaizkie uneoro. Inbertitzaileak babesteko MiFID-II zuzentarauak jasotzen dituen neurrien artean, finantza-erakundeetako profesionalek bete beharreko baldintzak daude. Horrela, inbertsio-tresnak eta -zerbitzuak merkaturatzen dituzten edo horiei buruzko informazioa eskaintzen duten profesional guztiek eginkizun horietarako kualifikazio eta esperientzia egokia dutela ziurtatu eta erakutsi behar dute finantza-erakundeek. Araudi berria joan den urtarrilaren 3an sartu zen indarrean.


[ARGAZKI GALERIA] Eraso matxisten eta homofoboen aurrean, zornotzarrek kalera irten dute - Zornotza - Anboto.org\n[ARGAZKI GALERIA] Eraso matxisten eta homofoboen aurrean, zornotzarrek kalera irten dute\nAnboto 2021-07-19 21:42\nZornotzako Erreferendum plaza jendez bete da arratsalde honetan, azken egunotan herrian izandako eraso matxistak eta homofoboak salatzeko.\nLagun asko batu da Zornotzako mugimendu feministak eta Akelarre aniztasunaren aldeko plataformak egindako deialdian. Argi esan dute: “alarma gorria piztu nahi dugu, Zornotzako jaiak izango ziren data hauetan zaintza eta sare feministak indartzeko, eta mutil gazteen halako jarreren aurrean erantzuteko. Ez dezagun halakoen aurrean ezikusiarena egin”. Gertatutako bi erasoen aurrean “pedagogia feminista” baten lanketa aldarrikatu dute.\nProtestaren antolatzaileek adierazi dutenez, uztailaren 15ean, mutil talde batek, neska eta mutil bana jazarri zituen. Ez da horrelako zerbait gertatzen den lehen aldia. Antolatzaileek esan dute badela denbora bat koadrila horrek neska-mutil horiek jazarri, iraindu eta mehatxatzen dituela.\nMutilari “maritxu zikina” bezalakoak oihukatuta egin zioten irain. Harriak eta bestelako objektuak jaurti zizkioten. Haren lagunak defendatzen hasi ziren, baina jazarpena jasan zuten horiek ere. Neska bati eskua altxatu, jotzeko keinua egin eta mehatxu egin zioten. Zornotzako talde feministak eta Akelarre plataformak adierazi dute bi gazte horiek beldurrez irteten dutela kalera. Hori dela eta, duela aste batzuk esandakoa ekarri dute gogora. Problematika hauek inguru hurbiletik lantzen hastera eta arau zisheteropatriarkala deseraikitzera deitu dute.


“Argi izan dugu garrantzitsuena jokatzen jarraitzea zela eta ondo pasatzea” – Durango Rugby Taldea\nBittor Arakistain, Eñaut Zuberogoitia, Ibon Martínez, Unai Gómez, Abay Horrillo, Aimar Costana eta Xabier Gayubas DRTko U18 taldeko jokalariak dira\nDenboraldi honetan DRTko U18 taldeak Getxorekin indarrak batu dituz Euskal Ligan lehiatu ahal izateko eta orain, denboraldiaren amaierarekin batera, balorazioa egiteko unea iritsi da. Ibon Martínez eta Eñaut Zuberogoitiarekin hitz egin dugu talde moduan azken urte hau nola bizi izan duten jakiteko.\n-Ibon Martínez (I.M.): Denboraldi hau oso berezia izan da denontzat eta oso polita.\n-Eñaut Zuberogoitia (E.Z.): Denboraldi ona izan da nire ustez. Lagun berri asko egin ahal izan ditugu Getxorekin entrenatzean eta kirol arloan ere ondo joan da, ni behintzat gustora gelditu naiz denboraldiarekin.\nU18 taldearentzat denboraldi berezia izan da. Denboraldiari aurre egiteko Getxorekin indarrak batu zenituen talde moduan jokatzeko. Nola eraman duzue? Esperientzia polita izan da?\n-I.M.: Oso ondo eraman dut. Entrenamenduak eta partiduak Getxo Rugby taldearekin izatea merezi izan du eta esperientzia honetatik denok zeozer ikasi dugu.\n-E.Z.: Esperientzia ezberdin bat izan da. Lehen esan bezala gente berria ezagutzeko balio izan dit, baina hala ere askotan ez zen erraza Getxorarte joatea denbora asko kentzen zuelako. Baina bai, oso esperientzia ona izan da.\nZuen aldetik, konpromiso handia erakutsi duzue, prest egon zaretelako Getxora joateko. Argi zenuten garrantzitsuena jokatzen jarraitzea zela\n-I.M.: Guztiok konpromiso handia izan dugu eta hasieratik joateko prest egon gara. Argi izan dugu garrantzitsuena jokatzea zela eta ondo pasatzea eta gauza biak lortu ditugu.\n-E.Z.: Bai. Niri ez zitzaidan axola nola, baina errugbian jokatzen jarraitu nahi nuen txikitatik egin dudan bezala.\nPertsonalki nola sentitu zarete denboraldi honetan?\n-I.M.: Oso ondo sentitu naiz. Agian denboraldiaren azken txanpan nekatuago egon naiz, baina orokorrean ondo.\n-E.Z.: Oso ondo. Asko ikasi dut denboraldian zehar, oraindik gauza asko hobetzeko baditut ere. Eta taldean dagoen giro onak ere asko lagundu dit.\nZer lortu nahi duzu DRTko jokalari gisa?\n-I.M.:Pertsonalki DRTko senior taldean jokatzea gustatuko litzaidake eta etorkizunean maila altuago batean jokatzea.\n-E.Z.: Lehenik eta behin, senior taldera iritsi pare bat urte barru, eta ondoren ea senior taldea Ohorezko B mailara igo ahal dugun.\nArgazkian: Bittor Arakistain, Eñaut Zuberogoitia, Ibon Martínez, Marti, Unai Gómez, Abay Horrillo eta Aimar Costana


Eusko Legebiltzarrerako hauteskundeak 2020. Mahaikideak. Irisgarritasuna. - Hauteskundeak - Eusko Jaurlaritza - Euskadi.eus\nEusko Legebiltzarrerako hauteskundeak 2020. Mahaikideak. Irisgarritasuna.\nA) Hauteskunde-mahaietako kide izendatutako pertsona gorrak\nB) Desgaitasunen bat duten pertsonen inguruko gomendio orokorrak hauteskunde-mahaietako kideentzat, bozketa-egunerako\nA) Hauteskunde-mahaietako kide izendatutako pertsona gorrak.\nHauteskunde-mahaietako kide (titular zein ordezko) izendatutako pertsona gorrentzat edo entzuteko desgaitasunen bat dutenentzat, zeinu-hizkuntza interpretatzeko doako zerbitzua (zeinu-hizkuntza erabiltzen badute).\na) Pertsona gorrek edo entzuteko desgaitasunen bat dutenek, Eusko Legebiltzarrerako Hauteskundeei buruzko Legearen 44.1 artikuluan ezarritako baldintzen arabera eta behar den garaian eta moduan eskatzen badute, hauteskunde-mahaietako kide-kargua ez onartzeko eskubidea daukate. Dena den, eskubide horri kalterik eragin gabe, Eusko Jaurlaritzak hauteskunde-mahaiko kide izendatutako pertsona gorrei edo desgaitasunen bat dutenei (zeinu-hizkuntza erabiltzen dutenak) hauxe emango die: Zeinu-hizkuntza interpretatzeko doako zerbitzua, baldin eta pertsona gor edo desgaitasunen bat daukaten horiek gaztelaniazko zeinu-hizkuntza erabiltzen badute edo, bestela, euskarazko zeinu-hizkuntza eta hauteskunde-mahaiko kide izendatuak izan badira.\nPertsona horiek eskualdeko hauteskunde-batzordeari (ikusi helbideak eta telefonoak ‘Helbide baliagarriak’ atalean) zeinu-hizkuntza interpretatzeko doako zerbitzua eskatu ahal diote, idatziz eta Eusko Legebiltzarrerako Hauteskundeei buruzko Legearen 44.1 artikuluak ezartzen duen zazpi eguneko epean jakinarazten denetik.\nEskualdeko hauteskunde-batzordeak zeinu-hizkuntza interpretatzeko doako zerbitzua eman behar den ala ez erabakiko du eta, baiezko erabakia den kasuetan, Eusko Jaurlaritzaren Segurtasun Sailari kasu horien berri emango dio.\nSegurtasun Sailak (berari baitagokio Eusko Jaurlaritzako hauteskunde-prozesuaren kudeaketa eta garapena koordinatzea) Euskal Gorrak elkartearekin harremanetan jarriko da, elkarte horrek Osasun Sailarekin batera, bozketa-egunean zeinu-hizkuntza interpretatzeko zerbitzua emango duten interprete ofizialak hauta ditzan.\nB) Desgaitasunen bat duten pertsonen inguruko gomendio orokorrak hauteskunde-mahaietako kideentzat, bozketa-egunerako.\n1. Desgaitasun motaren bat duten pertsonen bozketa Mahaian\n“Hauteskunde-mahaiek Mahai horri dagokion hautesle-erroldan jasota dagoen edozein pertsonaren botoa jaso behar dute. Desgaitasunen bat dutenek laguntzen dituen pertsona batez edo hauteskunde-eskutitzak Mahaikideei emateko bide materialaz balia dezakete.\nMahaiari esleituta dagoen Mahaikide edo artekari edo ahaldun batek uste badu botoa ez dela kontziente, aske eta borondatezkoa izan, bilkura-aktan jaso ahal izango du, baina ez du botoa hautetsontzian sartzea eragotziko. Jasota-geratzeko adierazpen honetan aktak hauteslea identifikatuko du Nortasun Agiri Nazionalaren zenbakiaz bakarrik edo, hala behar denean, aurkezten duen nortasun-agiriaz. ” (Hauteskunde-batzorde zentrala 7/2019 Jarraibidea).\n2. Naturaltasunez eta errespetuz jardun.\nDesgaitasunen bat daukaten pertsonak autonomoak eta independenteak dira eta horrela tratatu behar zaie.\nEzin da besterik gabe pentsatu pertsona batek desgaitasun bat baldin badauka, ezinbestean laguntza behar duela. Ingurua irisgarria bada, desgaitasunen bat daukaten pertsonak zailtasunik gabe konpondu ohi dira.\nSen onari kasu egin eta berdintasunaren eta diskriminazio ezaren printzipioen arabera jokatu.\n3. Laguntza eman aurretik galdetu.\nDesgaitasunen bat daukan hautesleak laguntza behar duela irudituz gero, galde iezaiozu laguntza behar duen, bestela ez. Eta pertsonak horrek baietz erantzuten badu, ezer egin aurretik, galde iezaiozu zehatz-mehatz zer egin behar duzun berari laguntzeko.\nGalde iezaiozu zuzenean desgaitasuna daukan pertsonari eta ez horren laguntzaileari (adib: konfiantzazko pertsona, zeinu-hizkuntzen interpretea, etab).\n4. Sen ona erabili.\nAdibidez, pentsa ezazu aulki gurpildun batean dagoen pertsona eserita dagoen pertsona bat dela eta horrela dagoen pertsona baten aurrean ohikoa izaten dela makurtzea altuera berean egoteko edo horren pareko aulki batean esertzea.\nDesgaitasunen bat daukan pertsona batek planteatzen duen kasuren baten aurrean nola jokatu ez badakizu, jar zaitez harremanetan hauteslekuan dagoen Euskal Administrazioaren ordezkariarekin edo eskualdeko hauteskunde-batzordearekin.\nBozkatzeko ilara sortzen bada, desgaitasunen bat daukaten hautesleei bozkatzeko lehentasuna ematea gomendatzen da.\nDesgaitasunen bat daukaten pertsonen gida-txakurrak eta laguntza-txakurrak onartu behar dira beti, ezin izango dira behar dituen pertsonarengandik aparte jarri eta ez zaie molestatuko, ezta distraituko ere.\n5. Kontaktu fisikoarekin kontuz ibili.\nDesgaitasunen bat daukaten pertsona batzuek oreka mantendu ahal izateko besoak behar dituzte. Pertsona horiei besotik helduz gero, laguntza emateko asmoz izan arren, gerta daiteke oreka galaraztea edo beldurtzea, kontaktu hori espero ez zutelako.\nEz ukitu gurpildun aulkiak edo makila: desgaitasunen bat daukaten pertsonek elementu horiek beren espazio pertsonalekotzat jotzen dituzte\n6. Hauteslekura sartzea eta hauteskunde-mahaira arteko ibilbidea: laguntza eta informazioa.\nDesgaitasunen bat daukaten hautesleek eskatuta, eta eskatzen dutenean bakarrik, hauteslekurako sarreran, Euskal Administrazioaren ordezkariak edo Ertzaintzako kideek dagokien hauteskunde-mahaira arteko ibilbidean zehar lagundu ahal diete baina, desgaitasunen bat daukan pertsonak eskatzen ez badu, ez bultzatu aulki gurpilduna eta ukitu ere ez.\nPertsonak ikusteko desgaitasunen bat badauka, gure besoari heltzea eskaini ahal zaio. Horrelakoetan, gure pausua ikusteko desgaitasuna daukan pertsonaren pausura egokitu behar dugu, betiere ibiltzen ari garen inguruneko ezaugarriak kontuan hartuta, pertsona hori eroso ibil dadin.\nDesgaitasunen bat daukaten pertsonek hauteslekura sartzeari zein horren barruan mugitzeari buruz egin ditzaketen informazio- eta orientazio-eskaerei erantzuteko, kontuan hartu behar dira hurrengo atalean zehazten diren jarraibideak.\n7. Komunikazioa errazteko jarraibideak: Argi hitz egin.\nEntzuteko desgaitasunen bat daukaten edo gorrak diren pertsonekin komunikatzeko aholkuak: aurrez aurre hitz egin, ez mugitu burua; bizkarra ematen, makurtuta edo idazten zaudela saiatu ez hitz egiten; ez egin oihu; normal ahoskatu, hau da, edozein elkarrizketatan erabiltzen duzun ohiko erritmoarekin hitz egin iezaiezu, ahoan ezer eduki gabe, zure aurpegia ondo ikus dezaten oztopatu gabe eta, beharrezkoa izanez gero, lagungarri gisa zerbait idatz dezakezu edo keinu naturalak erabili ditzakezu edo pertsona horren arreta erakartzeko besoan ukitu arin bat egin diezaiokezu; lekuak ondo argiztatuta egon behar du eta entzuteko desgaitasunen bat daukan edo gorra den pertsonak ez du eguzkiaren aurrean egon behar, argi kontra egoteak ez baitu aurpegia ondo ikusten laguntzen.\nKomunikatzeko ez erabili hitz solteak, gaizkiulertuak sorraraz ditzakete eta. Gorrek esaldi baten edukia bere osotasunean behar dute testuingurua ulertu ahal izateko.\nIkusteko desgaitasunen bat duten pertsonekiko hartu-emanetan, adierazpen generikoak ekidin, esaterako “hemen”, “hor”, “hau” … Horrelakoetan hobe da orientazioarekin erlazionatutako adierazpenak erabiltzea, esaterako: “zure ezkerretara”, “zure atzean”. Gauza bati buruzko informazioa emateko, ikusteko desgaitasunen bat daukan pertsonaren eskua informazioa ematen gabiltzan gauzara eraman dezakegu eta zer den esan, betiere, aldez aurretik hori egingo dugula abisatuta.\nIkusteko desgaitasunen bat daukan pertsona batekin hitz egiten bagabiltza, eta handik mugitu behar bagara, pertsonari abisatu behar diogu, bestela, bere ondoan gaudela pentsatuta, gurekin hitz egiten jarrai baitezake. Era berean, itzultzen garenean ere komeni da pertsona horri jakinaraztea.\nDesgaitasunen bat daukan pertsonak komunikatu nahi diozuna ulertu duela egiaztatu ezazu.\nAitzakiak alegatzeko inprimakia (PDF, 319 KB)\nAzken aldaketako data: 2020/06/24


Formazio eskaintza interesgarria mugimenduarentzat - Topagunea | Euskaltzaleen Topagunea\n> Topaberri > Euskaltzaleen Topagunea > Formazio eskaintza interesgarria mugimenduarentzat\nFormazio eskaintza interesgarria mugimenduarentzat\nnork Euskaltzaleen Topagunea • 2012/11/05 • 0 iruzkin\nTopagunearentzat eta euskara elkarteen mugimenduarentzat elikadurak eta formazioak garrantzia handia izango dute hurrengo urteetan, orain arte izan duena baino garrantzia gehiago. Nabarmena izan da behar horren gainean Topagunean egin ditugun bi gogoeta prozesuetan agertu den beharra: Oinarriparretan eta Eraldabideetan lehentasunezko atal modura identifikatu dira elikadurari lotutako guztiak.\nBi proposamen zehatzekin gatozkizue oraingoan, bat laburragoa eta bestea sakonagoa, hurrengo hilabeteetarako. Bi eskaintzen berri ematea dugu helburua lerro hauetan eta xehetasun gehiago loturatako dokumentuetan aurkituko dituzue.\nGarenaren eta egiten dugunaren kontzientziaz ikastaroa\nLehenengo eskaintza hiru egunetako ikastaro trinkoa da, nagusiki euskara elkarteetako langileei zuzenduta (zuzendaritzetan eta talde eragileetan dabiltzan boluntarioek ere parte hartzeko aukera dute). Hiru egunetan euskara elkarteen jardueraren gaineko azterketa sakona egin nahi da, tresnak emanez, egiten den horri balio erantsia emateko.\n2013an bideratuko dugun aditu-titulura jendea erakartzeko jakinmina piztu.\nIkastaro honen lehen saio bat iazko udazkenean egin zen eta oso ondo baloratu zen bertan parte hartu zuten guztien aldetik.\nEgunak: Azaroaren 26, 27 eta 28a\nNon: Eskoriatzan, HUHEZI fakultatean\nMatrikula prezioa: 30 euro\nInforamazio gehiago (programa): hemen (pdf)\nTopagunea jazten aditu-titulua\nBigarren eskaintza hau askoz ere sakonagoa da, edukiz sakonagoa eta iraupenez zein dedikazioz luzeagoa. Aditu-titulu hau elkarteetako zuzendaritzakide, boluntario eta langileei zuzenduta dago, sei hilabetetan zehar gauzatuko da eta astero arratsalde bateko dedikazioa eskatuko du.\nEdukiei dagokionez lau ardatz izango ditu: euskararen gizarte mugimenduen historia, Topagunea eta euskara elkarteen mugimendua, hizkuntzen biziberritze prozesuak (soziolinguistikatik) eta gizarte mugimenduen izaera zein egitekoak. Lau atal hauetan bost hilabetetan zehar aurrez aurreko saioak, tutoretza eta lanekin osatuko dira, eta formazioa proiektu batekin bukatuko du ikasle bakoitzak.\nOndoko helburuak jarri zaizkio aditu tituluari:\nEuskararen gizarte mugimenduan eragiteko edukiez eta baliabideez jabetzea\nTaldetasuna indartzea eta elkarrengandik ikastea.\nProiektuak bideratzea, ahal dela udaletako euskara-zerbitzuekiko lankidetzan\nTopagunean eta Tokikomen bildutako jakintzari erresonantzia-kutxa jartzea\nElkarteetan eta hedabideen bitartez formazioa bideratzeko irakasleak sortzea\n2013ko urtarrila eta ekaina artean gauzatuko da, aurrez aurreko saioak Eskoriatzan egingo dira eta gutxienez 20 ikasle (eta gehienez 40) beharko dira.\nAditu-tituluari buruzko beste hainbat xehetasun: ondoko loturan (pdf)\nBi eskaintza hauen gaineko informazio gehigarria nahi baduzue, edo izena emateko: iker[abildua]topagunea.org edo 946215780 (Iker)\n← Federaziotik mugimendurako urratsa emango du Topaguneak azaroaren 17an\nEuskalerria Irratia, 25 urte entxuferik gabe →


Jasandakoa argitara atera dute - Alegia - Tolosaldeko ataria\nJasandakoa argitara atera dute\nEneritz Maiz Etxarri 2019-03-30 06:59\n'Alegia, 1936-1945. Giza eskubideen zapalketa eta errepresioa Gerra Zibilean eta Lehen Frankismoan' liburuaren aurkezpena baliatuz, Alegian 1936ko gerran eta frankismoaren lehen urteetan errepresioa jasan zuten herritarrei eta senideei errekonozimendua egin diete.\nLarunbat eguerdian jendez bete zen, Alegiako kultur etxeko areto nagusia. Alegia, 1936-1945. Giza eskubideen zapalketa eta errepresioa Gerra Zibilean eta Lehen Frankismoan liburua aurkeztu zuten. Alegiako udal ordezkari guztiek aho batez onartua zuten, lan hori egitearena: «Derrigortuak geunden 1936 eta 1945 urteen artean gertatutakoaren egia jakitera», azaldu zuen Unai Iraola alkateak. Ardura politikoa, pertsonala eta historikoa dela gaineratu zuen ekitaldian eta, nahiz eta berandu datorren, egin, egin dutela nabarmendu nahi izan zuen.\n«Egia eta erreparazioa da gertatu zenari eman beharreko begirada, eta guk egiaren lana egin dugu». Joan den larunbateko ekitaldiarekin, garai haietan sufritu zuten guztiei omenaldi bat egin nahi izan zieten. «Errepublikaren eta Euskal Herriko askatasunaren alde borroka egin zuten guztiak omendu nahi ditugu», gaineratu zuen Iraolak, bere hitz tartea amaituz: «Gerra galdu arren, historian, herri hau bizirik mantendu delako, eta guretzako hemendik aurrera begirako esperantza eta eredu direlako».\nTestigantzak eman dituzten senitarteko guztiei omenaldia egin zieten, lore sorta bana emanez. Agurra ere dantzatu zieten, eta Txintxarri abesbatzak ere parte hartu zuen. Bertan izan zen Aranzadi Zientzia Elkarteko Ione Zuloaga Muxika ikertzailea eta liburuaren idazlea. Eskertuta agertu zen, jendez betetako aretoko pertsona guztien aurrean.\nGerra bizitutako eta sufrimendu latzak jasandako jendearekin osatu du lana. 1931n Bigarren Errepublika ezarriz geroztik, Alegiak izandako garapena geratu egin zen, kolpistak herrian sartzean: «Gaur hemen falta badugu ere, Pakita Artolak kontatu zidan, 1932ko uztailaren 9an, nola Jose Antonio Agirre lehendakariaren mitina ikusi zuen Alegian. Horiek guztiak etenda geratu ziren, eta ez zegoen non egin, kolpistak sartzean. Ideologia guztiak mugatuta. Aldebakartasuna eta diktadura anker eta latza».\nElkarrizketatuengandik jasotako bi mezu oso garrantzitsu helarazi nahi izan zituen egileak: «Gerra pasatu ostean, hura ez errepikatzeko nahia zenutela. Eta, bestetik, sufrimendu latz horiek egon arren, indarra eta kemena erakutsi izan dizkidazue beti. Indarra eta kemena, hortik ateratzeko, eta gehienetan irribarretsu, gainera».\nUrria eta azaroa bitartean, udaletxean oroimen bulego bat jarri zuten, eta bertan egin zituzten elkarrizketa asko. Beste asko, ordea, bakoitzak bere etxeko ateak ireki, eta kafe bat hartuz kontatuak izan dira. Zuloaga idazleak, berriz ere, eskerrak eman zizkien: «Eztarrietan korapiloa zenuten bitartean, hura askatzeko gai izan zineten guztioi».\nElkarrizketatu horien historiak liburuan zehar irakurtzeko aukera dago, eta baita Lekukotzak atalean ere. Bertan ageri dira, esaterako, Mikel Artano Gastesi eta Maria Teresa Agirre Ormazabal; Loli, Maixol eta Mari Karmen Balerdi Sagastume eta Mari Kruz Urrestarazu Garmendia; Maitane eta Maria Jesus Gaztañaga Otermin; Miren Ixiar Intxausti Arregi; Juan Ugartemendia Iraola eta Maria Rosario; eta Loli Zabala Zabala.\nEsan behar da, Alegiako euskalkian transkribatzeko hautua egin dutela. Hori, bide batez, etorkizunean norbaiti Alegiako euskalkia aztertzeko baliagarri suerta dakioke: «Horrela, elkarrizketatuek esan nahi zutena modu argiagoan transmititzen dela uste dugu», argitu zuen Aranzadiko ikertzaileak.\nEuskararen egoera guztiz aldatu zen, kolpistak Alegiara sartzean. Euskara debekatu egin zuten, eta Miren Ixiar Intxaustik kontatua ekarri zuen gogora, euskaraz hitz egiten ez bazuten zigorrak jasotzen zituztela nabarmenduz. Une latzak izan ziren euskararentzat ere: «Bigarren Errepublikatik Francoren diktadurara bitartean, euskarak izugarrizko atzerapausoa izan zuen». Bigarren Errepublikan, ordea, Maria Angeles Montoiarekin, euskara berrian ematen zuten katekesia Alegian: «Euskara berrian, eta zailtasunez, esaten zidaten, ez baitzen beraien euskalkian. Baina euskara zegoen orduan denen ahotan, gero ez bezala». Bere anaia Pio Montoiarekin batera, atzerrira ihes egin behar izan zuen, nazionalistak zirelako, eta tropa frankistak atzetik zituztelako.\nIone Zuloagak eskerrak eman zizkien, halaber, Fatima Munduate artxibo zainari eta Jose Ignazio Iglesiasi ere: «Artxiboko 1931-1945 bitarteko dokumentuen kontsulta errazteagatik. Elkarrizketatuez gain, ezinbesteko izan ditugu aipatu dokumentuak. Hauek batik bat, garai hartako Alegiako gobernua hobeto ezagutu, eta haien herritarrekiko betebeharrak, ardurak, zein haien arteko tirabirak ezagutzeko balio izan digute», esan zuen. «Bigarren Errepublikan zehar ezkertiar tradizionalista eta nazionalisten arteko tirabirak; merkatua eraiki ala ez erabakitzekoak. Edo, udal gobernu frankista ezartzean, Bigarren Errepublika garaian udal idazkari izandako Zelestino Oillokiegi bere postutik kendu, eta idazkari berria ezartzeko izandako gorabeherak ere bai».\nOmenalditxoa egin nahi izan zien, Zuloagak, kolpistak sartu aurreko udal gobernua osatu zuten Bigarren Errepublikako udal zinegotziei, beren izenak aipatuz: «Antonio Arrizabalaga Agirre, Tomas Arostegi Lasa, Inazio Galarraga Garmendia, Jose Letamendia Lasa, Juan Antonio Letamendia Lasa eta Timoteo Zabala Saizar».\nFrancoren diktaduran zehar errepresioa jasandako zenbait alegiar ere identifikatu dituzte: 1936ko apirilean, 1.166 biztanle inguru zituen Alegiak. Haietatik 42 alegiarrek erbestera joan beharra izan zuten, tropa frankisten atzaparretatik ihesi. 88 izan ziren, gudari edo miliziano moduan aritu zirenak. Gerrako frontean 25 alegiar hil ziren; gerra kontseiluetan epaitutakoak 26 izan ziren; erantzukizun politikoen eskualdeko auzitegiak epaituak 24; presoak 67; 9ri ondasunak desjabetu zizkieten; bonbardaketan hil edo zaurituak 2 izan diren, eta fusilatutakoak 3.\nHerri askotan arazo berarekin egin dute topo, udaletxeko artxiboan: «Zenbait dokumentu falta dira, eta hori ez da harritzekoa. Francoren diktadura amaitu bezain laster, zenbaitek dokumentu horiek hartu egin baitzituzten». Nabarmendutako artxiboko beste hutsunea, emakume alegiarren inguruko informazio eskasiarena izan dela azaldu zuen Zuloagak: «Emakumeek, oro har, gerra garaian zein Francoren diktaduran pairatutako errepresioa ezkutatu edo memorietatik ezabatua izan da», nabarmendu zuen.\nEmakumeek ere beren erreparazioa izan dezaten\n«Aranzadi Zientzia Elkarteko ikertzaileoi, emakumeek ere beren erreparazioa izan dezaten, ezinbestekoa iruditzen zaigu jasandako errepresioak argitara atera, eta horien inguruko irakurketa egitea. Izan ile soiltze, izan bortxatze,... Gogorrak diren pasarteak atera, eta landu egin behar dira. Beren historia eta gertaerak ezagutu eta lantzen dituen herriak, haiek ez errepikatzeko joera handiago duela frogatuta dago», kontatu zuen. Filomena Gastesiren adibidea jarri zuen: «Bera, Bigarren Errepublikan zehar, Alegiako Emakume Abertzale Batzako lehendakaria izan zen, eta erbestera ihes egin behar izan zuen, Frantziaraino. Gizona, Jose Artano Altuna, Bilbon egon zen. Frantziatik itzultzean, Alegian zeuden agintari frankistek ez zieten herrian sartzen utzi, 'maltzurra' izateagatik. Horregatik, bere semerik txikienarekin, Altzora joan behar izan zuen».\nLiburuko hiru ataletan emakumeek bizi izandako gertaerak biltzen saiatu dira. Betiere, emakumezko zein gizonezkoen arteko gertaeren eta pasadizoen arteko oreka bilatuz.\nLekukotzen artean dago Maria Teresa Agirre Ormazabalena: «Hiru anaia egon ziren gerran, eta nahi izan edo ez izan, joan egin behar izan zuten. Mutiletan bigarrena, hil egin zen, 21 urterekin», dakar gogora. Loli eta Mari Karmen Balerdi Sagastume, besteak beste, gazteei zuzendu zaizkie: «Transmisioak egon egin behar du. Oso garrantzitsua da». Maitane eta Maria Jesus Gaztañaga Otermin ahizpek, aldiz, amari entzuten zioten, gerra garaian, hegazkinak pasatzen zirenean, lur azpira sartzera zirela Amezketan. Aita gerrako frontean ibili zuten: «Gutxi hitz egiten zuen gai hauez, ez zitzaion gustatzen», gaineratu dute. Juan Ugartemendia Iraolaren amak aldiz, «etxera itzuli zenean, dena hankaz gora aurkitu zuen. Gure senideak ihesi joan ziren bitartean, frankistak etxera sartu ziren». Maria Rosario Zabala Zabalaren kasuan, aitona mikeletea izan zuten. Kartzelan egon zen: «Bilbon egon zen bera eta, ez dakit nola, kontatu-edo egiten zituzten, eta 'zu' eta 'hura' eraman eta hil egiten omen zituzten. Bera, justuagatik libratu omen zen».\nIone Zuloaga Muxikak azpimarratu nahi izan zuen, «oraindik ere asko» dagoela egiteko. Guztia ezin izan da liburu bakarrean bildu, eta jende gazteari mezua bota zien, ikerketa hori zabalago egiteko eskatuz.\nBeraiekin batera joan eginda\nJuantxo Agirre Mauleon, Aranzadi Zientzia Elkartea 2019 mar 30 Alegia\nEzagutzen nuen liburuaren azaleko argazkia. Hor daude gizon eta mutilak, eta emakume hori. Eta beti galdetzen nion, neure buruari, zer pentsatzen o...


Fernando Cobos: "Txakurrarekin batera korrika egitean, tandema osatzen dugu" - Bergara - Goiena.eus\nFernando Cobos: "Txakurrarekin batera korrika egitean, tandema osatzen dugu"\nAne Miren Etxeberria 2013-10-28 13:06\nFernando Cobos (Beasain, 1959) ingeniari teknikoa da, baina beti gustatu izan zaizkio txakurrak eta baita korrika egitea ere; beraz, bi pasioak uztartu, eta orain dela hiru urte canicross txapelketetan parte hartzeko esperientziari ekin zion. Azaroaren 9an eta 10ean Gorlan jokatuko den txapelketan izango da, baina aurretik, astebete lehenago Burgosen izango da beste lasterketa batean. Geldirik egoten ez den horietakoa da Cobos...\nAzaroaren 9an eta 10ean lasterketa izango da Gorlan, 8 kilometroko ibilbidea; zein da zure asmoa lasterketa horri begira?\nNire asmoa ondo pasatzea da eta nire kategorian, hau da, beteranoen mailan, Gipuzkoako lehen hiru postuetako bat lortzea. Egia esan, ez gaude asko maila horretan lehiatzen, baina gaudenon artean lehiakortasun handia dago.\nZer ikusi eta bizi izateko aukera izango dugu Gorlan?\nZapatu arratsaldean lau proba ikusteko aukera izango dute bertaratutakoek. Karro proban bi modalitate daude: bata, sei txakurrekin tira egiten dena; eta bestea, zortzi txakurrekin egiten dena. Beste proba bat txakurrek tira eginez eta bizikletaz ibilbidea egitea da eta beste bat, txakurrek tira eginiko patin lehiaketa. Patin horrek bizikleten moduko gurpilak ditu, balaztak ere baditu eta txakurra tira eginez joaten da. Horrenbestez, zapatuan, lau proba horietan parte hartuko duten kirolari eta txakurrak izango dira protagonistak. Domekan, aldiz, lau proba horietako bigarren txanda jokatuko da, goizeko bederatzietan. Eta 11:00etan ekintza garrantzitsuena izango da; hau da, canicross lasterketa bera. 100 bat txakur etorriko dira korrika egitera; beraz, txakur asko. Nik canicrossean parte hartuko dut, gehien gustatzen zaidan modalitatea da eta jokatzen diren lasterketa gehienak modalitate honetakoak izaten dira.\nEta zertan datza canicross modalitatea?\nTxakurrarekin korrika egitea da canicrossa. Txakurra beti aurretik eraman behar da. Izan ere, txakurra atzetik joaten bada, epaileak puntuak kentzen ditu; hortaz, beti aurrean. Txakurrak arnes homologatua darama eta gu beti atzean goaz arnes batekin eta soka elastiko batekin kolpeak arintzeko. Lotuta goaz eta batera korrika egiten dugu. Garrantzitsua da txakurrarekin batera erritmoa hartu eta indarrak kontrolatzea, esfortzu handia baita txakurrarentzat.\nEta erritmoa nork jartzen du, txakurrak ala zuk?\nErritmo berean joan behar dugu; biok indartsu bagaude eta biok ahal badugu, azkarrago joango gara. Tandem bat da, azken baten. Txakurrari aginduak ematen zaizkio, azkarrago joan dadin, aldapa behera lasaiago... Izan ere, bion artean elementu bakarra osatzen dugu.\nEntrenamenduak, orduan, gogorrak izango dira...\nTxakurrari erakutsi egin behar zaio norberaren aurretik joan behar duela, baina, behin ikasi duenean, txakurra solte eramatea gustatzen zait. Hori bai, lasterketa garaian arnesarekin lotuta eramaten dut. Kontua da oso gogorra dela kirol hau txakurrarentzat; izan ere, bularretik egiten du tira txakurrak eta oso gogorra da harentzat. Asko nekatzen da, oso esfortzu handia da. Txakurrarentzat, 8 kilometro arnesetik tiraka aritzea 30-40 kilometro solte egitea bezala da. Hori dela eta, lasterketa guztiek kilometro kopurua mugatuta dute, guztiak 6 eta 10 kilometro artekoak izaten dira.\nNolakoa da zure txakurra?\nBi txakur ditut. Azkenengo bi urteetan, Gipuzkoako eta Euskadiko txapelketetan erabili dudana ehizarako setter ingeles bat da. Iaz beste bat hartu nuen, tira egiteko txakurra da, korrika egiteko espezifikoa. Baina, egia esan, ez dago txakur konkreturik lasterketetan parte hartzeko, guztiek balio dute: handiak, txikiak... Edozelan ere, egia da tira egiteko eta korrika egiteko txakur aproposagoak ere badaudela.\nLehen aldiz jokatuko da canicross lasterketa bat Bergaran; pozik zaude etxean aritzeagatik?\nBai, oso pozik nago etxean aritzeagatik, beti eskertzen da. Kontua da Donostia aldean gure bailaran baino zaletasun handiagoa dagoela eta bertan daudela canicrossean aritzen diren korrikalariak. Hemen inguruan Elgoibarko bat eta ni gabiltza. Baina bai, oso pozik, ia horrela gure inguruan zaletasuna indartzea lortzen dugun eta datorren urtean ere lasterketa hau antolatu ahal dugun.\nZeu Euskanicross taldeko kide zara, ezta?\nBai; esan bezala, Donostia inguruan zaletasuna handiagoa da eta bertan daude talde gehienak. Uste dut lau talde gaudela. Euskanicross Juan Mari Lujanbiok sortu zuen orain dela bi urte, emaztearekin batera. Poliki-poliki taldea handitzen joan da eta orain 30 bat pertsonak osatzen dugu taldea eta oso pozik nago; egia esatearren, talde bikaina osatzen dugu.\nZure hurrengo erronka zein da?\nBa, egia esan, Gorlako lasterketaren aurretik, Burgosen egingo dut korrika azaroaren 3an. Espainiako Koparako puntuagarria da lasterketa, eta probatzera noa, ea zelako eguna dudan eta dena ondo ateratzen den. Gorlako lasterketa Gipuzkoako txapelketarako puntuagarria da; beraz, bi proba horietan postu ona lortzen saiatuko naiz. Nire helburua lehenengo hiru postuetako bat lortzea da.\nMezuren bat bidali nahi duzu?\nMezua baino gehiago, deialdi bat egin nahi dut. Herritar guztiei zuzendutako eta probaz beteriko asteburu borobila izango da azarorako antolatu duguna, eta herritar guztiak gonbidatu nahi ditut Gorlara igo eta lasterketaz gozatzera etortzeko. Poliki-poliki kirol hau gure bailaran ezagutzera eman nahi dugu, eta zaletasuna piztu. Gorla eta Hirubide lotuko dituen lasterketa polita da, bai parte hartzen dugunontzako, baita ikusleentzako ere. Anima zaitezte ikustera!


Eguberri eguneko meza\nCommentaires en basque\n2012-2013 (C urtea)\n( Berri ona )\nIzai profetaren liburutik 52,7-10\n7 Bai ederrak direla mendi gainetan\nbakearen berria ekartzen duen mezulariaren oinak,\nberri ona eta salbamendua erranez dabilanaren oinak,\nZiongo hiri sainduari erraiten diolarik:\nErrege da zure Jainkoa.\n8 Entzun: zure zaintzaleak oihuka ari dira,\nirrintzinaka guziak batean,\nikusten baitute Jauna berriz heldu dela Zionerat.\n9 Egin bozkarioz oihu, Jerusalemeko harresi zahar eroriak,\nJaunak bere herria kontsolatu baitu\neta salbatu Jerusaleme.\n10 Jaunak, herrialde guzien aitzinean,\nerakutsi du bere besoaren indar gaitza.\nEta lurraren bazter guziek ikusiko dute\nTesto huntan baditugu bi pertsonaia : mezularia oinez, bertzea hiri-zaintzalea. Mezularia lasterka doa Jerusalemerat, jakinarazteko Babilonetik desterratuak gibelerat heldu direla. J.K. aitzineko 587an, Nabukodonozorren soldadoek Jerusaleme xehatu zuten. Populuak denak galdu zituen : herria, Jerusaleme hiri saindua eta hango Tenploa. Tenploa Jainkoaren Presentziaren seinalea da populuaren erdian. Izaik erraiten dauku: « Bai ederrak direla...bakearen berria ekartzen duen mezulariaren oinak, berri ona eta salbamendua... » Bakea, salbamendua, Berri Ona da desterratuentzat. Hiri saindua, Zion, Jerusaleme behin eta berriz aipatuak dira testo huntan. Hiria suntsitua da, kasik hila, bainan berriz piztuko da. Mezularia badoa hiri suntsituaren lasaitzera : « Egin bozkarioz oihu, Jerusalemeko harresi zahar eroriak ! »\nZaintzaleak ikusten du lehenik mezularia. Berehala ulertu du denak bozkariotan sartuko direla, eta nor da denen aintzinean ? Jainko Jauna bera, berriz heldu Zionerat. Populuarekin kurri dabila eta hemendik goiti Jerusalemen egonen da populuaren erdian. Jainko Jaunak berriz « erosi » du Jerusaleme, « erosi », erran nahi baita « libratu ». « Erakutsi du bere besoaren indar gaitza...» Bainan, mementoan, Jaunaren besoaren indarra haur ttipi baten besoak dira.\nLeloa : Lur guziak du ikusia salbamenduko iguzkia.\nKanta Jaunari kantu berri,\nHarek eginak baitira oro miragarri.\nSalbatzaile da jeiki Jauna:\nIkusi dute zoin ona dugun, zoin zuzena.\nIzraelentzat zer laguna:\nErakutsi du bere betiko bihotz ona.\nLur guziak du ikusia\nGure Jaunaren salbamenduko iguzkia.\nKanta Jaunari lur guzia !\nPitz eta kanta, bai bozkaria, bai loria !\nEgin Jaunari soinu, kantu !\nJo xirribika, jo salmo, ttunttun eta xistu !\n- Salmo hau garaipen oihua da : Izraelen, errege bakarra, nausi bakarra Jainkoa da. Salmo huntan Jainkoa goraipatzen da.\n- Jainkoaren bi amodioak : Izrael hautatuaren eta gizadi guziaren amodioa. Bai, Izrael populu hautatua da, bainan ez bakarrik gozatzeko haur bakar batek egiten duen bezala, bainan anaia gehiena balitz bezala. Jainkoak ez du bakarrik Izrael maite, bainan gizadi guzia. Izraelek Jainkoa errege bezala goraipatzen duelarik, badaki gizadi guziaren izenean egiten duela. Hautu hori zinez premiatsua da, bainan ez du ahantziko mundu guzian dirdiratu behar duela.\n( Semeak Aita agerrarazten )\nHebrearreri epixtolaren hastapena 1,1-6\n1 Haurrideak, askotan eta asko moldez\nJainkoa mintzatu zen lehen gure arbasoeri, profeten bidez.\n2 Guri mintzatu zaiku, azkenak diren egun hautan,\nbere Semearen bidez.\nHura ezarri baitu ororen premu, haren bidez egin baitu mundua.\n3 Hura da Aitaren aintzaren dirdira, eta haren izaitearen irudia,\neta guziak bere hitz boteretsuaz dakarzki.\nSeme hori, bekatuen garbiketa egin ondoan,\njarri da Jainko guziz handiaren eskuinaldean zeru gorenetan;\n4 aingeruak baino gorago ezarria da,\nondaretzat duen izena heiena baino askoz goragokoa baita.\n5 Alabainan, aingeruetarik zeini dio Jainkoak sekulan erran:\n“ Nere semea zira zu, nik zaitut gaur sortu ” ?\n“ Ni aita izanen nau, eta hura izanen dut seme.”\n6 Bere lehen sortua munduan sarraraztean, aldiz, erraiten du :\n“ Adora dezatela hura Jainkoaren aingeru guziek !”\nTesto huntan idazleak gogoetak egiten ditu Kristoren mixterioaz. Idatzi hau igorria izan bide da judu girixtinotu batzueri. Pentsaketak eginen dituzte idatzi hunekin eta ikusiko Jesus Mesias-erregea dela, Mesias-profeta, Mesias-apeza.\n- Lehen bi bertsetek bi partetan zatitzen dute gizadiaren historia : Jesu Kristo aitzin, Jesu Kristo ondo. Testoak erraiten du : « Mintzatu da profeten ahoz. » Profetak Jainkoaren aho izan dira. Mende guzietan Profetak Jainkoaren izenean mintzatu dira. « Azkenak diren egun hautan » aldiz, mundu berriaren hastapena da : Jainkoaren asmoa bete da.\n- Jesus « Mesias-profeta da. » Idazleak erraiten dauku : « Guri mintzatu zaiku... bere Semearen bidez. » Jesus zinez profeta da, ez da bakarrik Jainkoaren ahoa, haren Hitza da. Jainkoak « haren bidez egin du mundua. » Oraino gehiago : « Hura da Aitaren aintzaren dirdira eta haren izaitearen irudia. » Jesusek bere buruaz erran du : « Ni ikusten nauenak ene Aita ikusten du. »\n- Jesus « Mesias-apeza da » « bekatuen garbiketa egiten duena. » Berez, apez-nausiarena da Jainkoaren eta bekatorosaren bitarteko izaitea. Bere Aitarekin amodio betea bizi duelakotz, Jesu Kristok berritzen du Jainkoaren eta gizadiaren arteko batasuna. Hura da beraz apez-nausi osoa. « Bekatuen garbiketa » hori bere bizi guzian egin du Jesusek, bere Aitarekin amodiozko eta obedientziazko elkarrizketa hertsian egonez.\n- Jesus « Mesias-erregea da. » Osoki Erregea. Badugu hemen errege tronuaren irudia : « Jarri da Jainko guziz handiaren eskuinaldean », eta partikulazki deitua da « Jainkoaren Seme. » Titulu hori emaiten zen errege berri bakotxari, sakratze egunean : « Nere semea zira zu, nik zaitut gaur sortu. » Hitz horiek erraiten ziren egun hartan. Errege da kreazione guziarendako, ageri diren eta ez diren guziendako : « aingeruak baino gorago ezarria da. »\nHots, Jesus apeza, profeta, eta erregea da, hortakotz izendatzen ahal dugu Kristo edo Mesias. Testo hunek jakinarazten dauku Jesu Kristorekin bat egiten dugunaz geroz, gu ere deituak izaiten ahal girela seme, errege, apez, profeta, haren baitan. Eguberriko haurra mixterio horren ekarlea da eta gu haren baitan eta harekin.\nJesu Kristoren Ebanjelioa jondoni Joaniren liburutik 1,1-18\n1 Haste hastean bazen Hitza.\nHitza Jainkoarekin zen,\neta Jainko zen Hitza.\n2 Haste hastean Jainkoarekin zen.\n3 Haren bidez eginak izan dira oro,\neta egin denetik deus ez da hura gabe egin .\n4 Haren baitan zen bizia, eta gizakien argia zen bizia.\n5 Argiak ilunbetan argitzen du,\neta ilunbeek ez dute onartu.\n6 Agertu zen gizon bat Jainkoak igorria: izena zuen Joanes.\n7 Lekuko izaitera etorria zen, argiaren lekuko izan zadin,\nharen bidez guziek sinets zezaten.\n8 Bera ez zen argia, bainan argiaren lekuko izan behar zuena.\n9 Hitza zen egiazko argia,\nmundurat etorriz gizaki guziak argitzen dituena.\n10 Munduan zen, eta mundua haren bidez egina zen,\nbainan munduak ez du ezagutu.\n11 Bereetarat etorri da, eta bereek ez dute onartu.\n12 Bainan onartu duten guzieri,\nharen izenean sinesten duteneri\neman diote Jainkoaren seme izaiteko ahala.\n13 Hauek ez dira odoletik sortu, ez haragiaren nahitik,\nez eta gizonaren nahitik,\nbainan bai Jainkoarenganik.\n14 Eta Hitza haragi egin da,\neta gure artean egin du bere egoitza.\nIkusi dugu haren aintza,\nAitarenganik, Seme bakar gisa, daukan aintza,\nGraziaz eta egiaz betea.\n15 Joanesek lekukotasun egiten dio, goraki diola:\n“ Hau da nik erraiten nuena:\nEne ondotik heldu dena aitzindu zait,\nni baino lehen baitzen.”\n16 Bai, haren betearen betetik denek ukan dugu,\neta grazia graziaren gainean.\n17 Legea Moisen bidez emana izan zaiku;\ngrazia eta egia, berriz, Jesu Kristoren bidez etorri zaizkigu.\n18 Egundaino nehork ez du Jainkoa ikusi:\nSeme bakarrak, Aitaren altzoan denak,\neman dauku haren berri.\n« Haste hastean » : Joanik emaiten du Bibliako lehen liburuaren hastapeneko hitza : Hastean. Ororen abiapundua.\n« Haste hastean bazen hitza. » Hitza da denen hastapena. Aspaldiko filosofoek ospatu dute hitza denen hastapen bezala (Logos). « Haste hastean hitza Jainkoarekin zen. » Hitza Jainkoari buruz itzulia da. Norbaiti erraiten diogularik « maite zaitut », bekoz-beko gira. Bizkarrez emaiten bagira solasa hausten dugu ; berriz solas egiteko, aurpegiz jarri behar dugu.\nJondoni Joanik erraiten dauku gauza bat premiatsua: kreazione osoa Aitaren eta Semearen artean den amodiozko elkarrizketaren fruitua dela eta gu kreatuak girela solas hortan eta solas horrendako. Gizadiaren bokazionea da bizitzea beti amodiozko solasean Aitarekin. Bainan, zorigaitzez, bertzela egiten dugu. Adam eta Ebaren bekatuak erakusten dauku solasa moztua dela. Gizon eta emaztea beldurtuak dira, uste dute Jainkoak tronpatu nahi dituela. Guhaurek ikusten dugu solasa pozoindatzen dela ustekerian sartzen girelarik. Jainkoarekin berdin da, batean haren baitan konfiantza badugu, bertzean ez, batean itzuliak gira haren ganat, bekoz beko harekin, bertzean bizkarrez gira. Biblian itzultzea « bihozberritzea » da.\nKristo eta Aita elkarrizketan dira itzalik gabe ; Kristo gizadiaren buruzagi da ; harek du erraiten « Bai » egun guziz Aitari gure izenean, harek gaitu berriz sartzen lehenbiziko hitzean : « bainan onartu duten guzieri, haren izenean sinesten duteneri eman diote Jainkoaren seme izaiteko ahala. » Kristoren xede berezia da gizadi guziak onart dezan amodiozko solas hori, « munduak sinets dezan », hori baita Jesusen gutizia bakarra. Kierkegaard filosofoak erran du : « Bekatuaren kontrarioa ez da bertutea, bekatuaren kontrarioa fedea da. » Fedea da Aitari konfiantza egitea eta sinestea Jainkoak ez gaituela sekulan tronpatuko, maite gaituela ; hola munduari so egiten ahalko diogu haren begiekin.\n« Eta Hitza haragi egin da », erran nahi baita gure erdian dagola, ez da mundutik ateratze beharrik Jainkoaren aurkitzeko. Munduaren aurpegian berean ikusten dugu haren presentzia.


‘Jira bueltan’: aurreko belaunaldiei jasotako kantuak eta jolasak – Guraso.eus\nAretxabaletako, Eskoriatzako, Eibarko eta Elgoibarko Udalek Jira bueltan bilduma egin dute elkarlanean eta neska-mutikoen artean banatu dute aurreko belaunaldiei jasotako kantuak eta jolasak berreskuratzeko eta biziberritzeko helburuarekin. Badihardugu euskara elkartearen Ahotsak.eus proiektuaren barruan garatu dute bilduma berria.\nJira bueltan liburuxka-DVDan jaso dituzte 14 jolas, 30 kanta-jolas eta 7 abesti. 12 urte arteko neska-mutikoentzako gertatu dute, batez ere 4 eta 10 urte artekoentzako. Umeekin jolastu gura duten guraso, irakasle eta hezitzaileendako ere oso aproposa dela iragarri dute horren sustatzaileek.\nAhotsak.eus proiektuaren barruan\nBadihardugu euskara elkartearen Ahotsak.eus proiektuaren barruan garatu dute bilduma berria. Proiektu hori ahozko ondarea jaso eta zabaltzeko sortu zen, eta bereziki, adinekoen testigantzak jasotzen dituzte, bideoan. Jasotako ondarea ikasgeletara eramateko asmoarekin, 2011. urtean hezkuntzako proiektua jarri zuten abian, hainbat udaletan. Eta Jira bueltan horren emaitza da.\nEibar, Elgoibar, Eskoriatza eta Aretxabaletako bederatzi ikastetxetako 300 haur baino gehiagok hartu dute parte, Haur Hezkuntzakoak zein Lehen Hezkuntzakoak. Ondoren, Badihardugu elkartekoek umeak kantuan eta jolasean grabatu dituzte, eta ikus-entzunezkoak sortu, adinekoen eta umeen grabazioak batuta. 51 kanta eta jolas landu dituzte guztira, eta adineko 60 lekuko baino gehiagoren testigantzetan oinarrituta.\nEider Eibarren marrazkiak\nLiburuxkan, kantuen eta jolasen letrak eta azalpenak datoz, diseinu koloretsuarekin eta hainbat irudirekin: ikastetxeetan egindako grabazioen fotogramak eta Eider Eibar marrazkilariak egindako marrazkiak. DVDan, berriz, kanta eta jolasen bideoak.\nDurangoko azokan, aurkeztuko dute abenduaren 8an, Saguganbara aretoan (17:30). Eta Eider Eibar marrazkilaria bertan izango da.\nAzokan bertan egongo da salgai, Badihardugu euskara elkartearen stand-ean. Gainera, liburuxka-DVDan datozen kanta eta jolas guztiak Ahotsak Ikasgelan webgunean ere jarri dituzte, herritar guztien eskura Ahotsak.eus-en.\n← Ikasleek sortutako pertsonaiak eta istorioak buylling-aren inguruko lanketa egiteko\nMarrak eta pertsonak →


3. eguna: Arkitektura ezagutuz - Donostia Turismoa\nHiriko altxor arkitektonikoetan sartzeko, ibilbidea itsasoan hasiko da eta Urumea ibaiari jarraituko diogu, bertako zubi zoragarriak ikusiz.\nLehen zubitik, Zurriolako zubitik, alde batera, Kursaaleko Moneoren kubo modernoak ikus daitezke (hondarretan geratutako bi harkaitz simulatzen dituzte) eta beste aldean, Belle Epoque garaiko diseinu tipikoa duten eraikinen multzoa: Victoria Eugenia antzokiak eta Maria Cristina Hotelak osatutakoa.\nBigarren zubirantz aurrera eginda, Santa Katalina zubian, “La Equitativa” eraikina dago, gure ezkerrera Gros auzora ongietorria egiten duen estilo arrazionalistako aldaera espresionistan egindako eraikina. Frantzia pasealeku atseginean aurrera eginez, jauregitxo ikusgarriekin, Maria Kristina zubira eta Tabakalerara iritsiko gara: tabako-lantegi izandakoa, orain, kultura garaikidearen zentro bihurtuta.\nErakusketetako batzuk bisitatu ondoren (doakoak) edo terrazatik dituen ikuspegiez gozatu ondoren, Kristina-Eneako lorategiak dituen 94.960 metro koadrotan galtzea gomendatzen dugu, zisne eta paumen artean.\nMaria Kristina zubia gurutzatuta, dagoeneko hiriaren erdigunean, Bilbo Plazara iritsiko gara, Koldo Mitxelena liburutegira, eta Artzain Onaren estilo ojibaleko katedralera. Inguruan terraza ugari ditu, bazkaldu ahal izateko.\nSan Martin azokaren inguruak ezin hobeak dira denda supersofistikatuetan, lokal alternatiboetan eta marka handietako boutique-dendetan erosketak egiteko.\nIbilbidea Nautikoan amaituko da: eraikin arrazionalista da eta kaian amarratutako itsasontzia irudikatzen du. Itsasoan leun sartzen den ontziralekutik Donostiako ilunabar onenetako bat ikusi ahal izango dugu.\nEta amaitzeko, Michelin izarrak dituzten jatetxeetako batean edo Alde Zaharreko jatetxe tradizionalen batean erreserba egiteko apeta izan dezakegu.\n2. eguna: Kosta zehar


[Kontzentrazioa] Abenduak 6, 12:00etan Durangoko Landako Gunea – Euskal Herria ★ Donbass Elkartasun Komitea\n[Kontzentrazioa] Abenduak 6, 12:00etan Durangoko Landako Gunea\n1937ko martxoan Espainiako armada faxistak Durango bonbardatu zuen, herria suntsituz eta 300 biktima zibil baino gehiago eraginez. Ia 80 urte pasa dira data horretatik. Baina hala ere faxismoak bizirik jarraitzen du.\nEgun, Ukrainar armada faxistaren Donbaseko Herri Errepublikaetako populaketa zibilaren kontrako bonbardaketa etengabeak milaka hildako eragin dituzte, eta horrekin batera milioi bat errefuxiatu baino gehiago. Hauek izan dira Autodeterminazio eskubide legitimoa gauzatzearen ondorioak.\nHori dela eta, larunbat honetan, Abenduaren 6ean, Euskal Herria-Donbas Elkartasun Komiteko kideok kontzentrazio bat deitu dugu Durangoko Landako Gunean. “Novorossiaren autodeterminazio eskubidearen alde!” lelopean, Novorossiako herri altxatuari elkartasuna adierazteko asmoarekin elkarretaratzean parte hartzeko gonbita luzatzen dizuegu.\nPrev Aumenta hasta 567 el número de infraestructuras destruidas por los bombardeos en Donbás\nNext Donetskeko Herri Errepublikaren Herri Batzarraren adierazpen ofiziala


Semousies - Wikipedia, entziklopedia askea.\nJérôme BEUGNIES (2014-2020)\n50° 09′ 50″ N, 3° 57′ 40″ E / 50.1639°N,3.9611°E / 50.1639; 3.9611Koordenatuak: 50° 09′ 50″ N, 3° 57′ 40″ E / 50.1639°N,3.9611°E / 50.1639; 3.9611\nDourlers, Bas-Lieu eta Beugnies\nSemousies Frantziako udalerria da, Nord departamenduan dagoena, Hauts-de-France eskualdean. 2013an 237 biztanle zituen.\n2007an Semousies udalerrian erroldatutako biztanleak 237 ziren. Familiak 80 ziren, horien artean 12 pertsona bakarrekoak ziren (12 bakarrik bizi ziren gizonak), 20 seme-alabarik gabeko familiak ziren, 36 seme-alabak dituzten bikoteak ziren eta 12 seme-alabak dituzten guraso-bakarreko familiak ziren.\n2007an 90 etxebizitza zeuden, 85 familiaren etxebizitza nagusia ziren eta 5 hutsik zeuden. Etxebizitza guzti hauek 90etxeak ziren. 85 etxebizitza nagusietatik 71 bere jabearen bizilekua ziren, 11 alokairuan okupaturik zeuden eta 3 doan lagata zeuden; 10 etxek hitu gela zituzten, 16 etxek lau zituzten eta 59 etxek bost zituzten. 72 etxek euren parking plaza propioa zuten azpian. 38 etxetan ibilgailu bat zegoen eta 41 etxetan bat baino gehiago zituzten.\nSemousies udalerriko biztanleria-piramidea 2009an .\n2007an lan egiteko adina zuten pertsonak 150 ziren, horien artean 107 aktiboak ziren eta 43 inaktiboak ziren. 107 pertsona aktiboetatik 102 lanean zeuden (59 gizon eta 43 emakume) eta 5 langabezian zeuden (1 gizon eta 4 emakume). 43 pertsona inaktiboetatik 15 erretiraturik zeuden, 13 ikasten zeuden eta 15 "bestelako inaktibo" gisa sailkaturik zeuden.\n2009an Semousies udalerrian 91 unitate fiskal zeuden, 237,5 pertsonek osaturik. Pertsona bakoitzeko diru-sarrera fiskalaren mediana urteko 19.738 euro zen.\n2007an zeuden 6 komertzioetatik, 1 eraikuntza enpresa zen, 3 ibilgailuen saltze eta konpontze enpresak ziren, 1 garraio enpresa zen eta 1 administrazio publikoko enpresa zen.\n2000. urtean Semousies udalerrian 10 nekazaritza-ustiategi zeuden, 322 hektarea erabiltzen.\nFloursies (2,0 km)\nDourlers (2,2 km)\nBeugnies (3,8 km)\nBas-Lieu (3,9 km)\nFlaumont-Waudrechies (4,2 km)\nSars-Poteries (4,7 km)\nÉclaibes (4,9 km)\nFelleries (4,9 km)\nÉcuélin (5,1 km)\nAvesnelles (5,2 km)\nAvesnes-sur-Helpe (5,2 km)\nSaint-Hilaire-sur-Helpe (5,4 km)\nBeaufort (5,5 km)\nWattignies-la-Victoire (5,5 km)\nSémeries (5,6 km)\nLimont-Fontaine (5,7 km)\nBNF: 152671352 (data)\nOrriaren azken aldaketa: 30 abendua 2019, 13:00.


Malisa Bahat eta Nailed In Putzuzulin\nApirilaren 25 gauean, Europatik biran dauden bi talde Kroaziar zuzenean egongo dira zarata egiten Zarauzko Gaztetxean. Malisa Bahat screamo doinuak ditu nagusi. Nailed In taldea, berriz, hardcore z...\n2017 api 21 Zarautz\nApirilaren 25ean gauean, Europatik biran dauden bi talde kroaziar zuzenean egongo dira zarata egiten Zarauzko Gaztetxean. Malisa Bahat taldeak screamo doinuak ditu nagusi. Nailed In taldea, berriz,...\nRodeo eta Hiena taldeak Putzuzulon\n2017 api 18 Zarautz\nAste Santuko oporren ostean bueltan datoz Putzuzuloko ekintzak. Apirilaren 22an kontzertua izango da Rodeo eta Hiena taldeekin!\nSartu nahi beste Putzuzulora, dugun altxorrik handiena ezin baituzue eraman\nHerri lasaitzat dugu Zarautz. Baina, azken aldian, batetik eta bestetik entzun dugu lapurreta asko izan direla: etxeetan sartu direla, elkarteetan, hainbeste diru eraman dutela, goizez izan dela, g...\nCorazon Del Sapo taldearen kontzertuaren harira\n2017 api 06\nEgunon. El Corazon del Saporen Zarauzko gaztetxeko kontzertuko sarrerak agortu egin ziren. Eskerrik asko denoi. Genekien bezala, kontzertua ikusteko sarrera baino jende gehiago zegoen eta gure helb...\nVeto eta Hirnsaule taldeak Putzuzulon\n2017 api 03\nApirilaren 10 gauean Europa zaharretik kontzertu biran datozen bi talde zuzenean ariko dira Zarauzko gaztetxean. Alde batetik Alemania aldetik datozen Hirnsaule bandak punk doinuak ekarriko ditu. B...\n2017 mar 29 Zarautz\nApirileko Jantoki Beganoa berezia izango da Putzuzulon. Lehenik, ostegunean egin ordez, asteartean egingo dugulako, apirilaren 4ean. Eta bigarren, Zarauzko Korrika Kulturalaren barruan egingo dugul...\nDJ Festa Putzuzulon\n2017 mar 21 Zarautz\nLarunbat honetan, martxoaren 25ean DJ Festa edukiko dugu gaztetxean hainbat kiderekin. Bertan Goiko, Uranga B2B Huegun, Pedro Berazadi eta Mikel_E edukiko ditugu.\n'Zarautzen euskararekin zer?' mahai ingurua Putzuzulon\n2017 mar 20 Zarautz\nZarauzko Korrika kulturalaren barruan, ekintza ezberdinak burutuko ditugu Putzuzulon. Lehena, martxoaren 30ean izango da, arratsaldeko 19:30etik aurrera. Zarautzen euskararekin zer? lelopean mahai ...\nZarauzko Korrika kulturalaren barnean, ekintza ezberdinak burutuko ditugu Putzuzulon. Lehena, Martxoaren 30ean izango da, arratsaldeko 19:30etatik aurrera. ZARAUTZEN EUSKARAREKIN ZER? lelopean maha...\nSerpiente eta Plastic Heap Putzuzulon\n2017 mar 16 Zarautz\nKontzertu puska astelehen baterako! Ez dugu sinisten plan hoberik duzunik, badakizu gerora hauek izaten direla kontzertu onenak (“joan ginen astelehen baten eta oiga ze ondo”). Kontzert...\nPasatu dira aste batzuk Askapenak 2017ko brigada kanpaina aurkeztu genuenetik. Aurtengoan *”30 urte borrokak uztartzen”* lemapean izango dira; alde batetik Askapenak berak 30 urte betet...


Iraultza txinatarra. Handiei aurre egiteko prest — Gaztezulo\nIraultza txinatarra. Handiei aurre egiteko prest\nIraultza txinatarra. Handiei aurre egiteko prest https://www.gaztezulo.eus/albisteak/iraultza-txinatarra-handiei-aurre-egiteko-prest https://www.gaztezulo.eus/albisteak/iraultza-txinatarra-handiei-aurre-egiteko-prest/@@download/image/sarezulo_145_1382614647.jpg\nAsiako herrialdetik datozen produktuen gaineko aurreiritziak hautsi, eta punta-puntako teknologiadun telefono mugikorrak plazaratzen hasi dira Xiaomi edota Meizu bezalako etxeak.\nTxinan ekoiztutako produktuez hitz egiten dugunean, merkeak eta beste etxe ezagunek egindako produktuen kopia txarrak direla pentsatzen dugu. Orain arte, kasu askotan hala izan dela esan daiteke, baina pixkanaka gauzak aldatzen ari dira.\nTeknologiaren alorrean, smartphonetan batez ere, enpresa txinatar batzuk esfortzu handia egiten ari dira kalitatezko produktuak garatzeko. Txinako biztanleria kontuan hartuta, merkatu handia dute herrialdean bertan, baina Europara jauzi egiteko asmoa ere badute enpresa horietako batzuek. Beraz, datozen urteetan, orain ezezagunak zaizkigun izen batzuk pixkanaka gure eguneroko bizitza teknologikoan sartuko dira.\nKasu aipagarriena Xiaomi enpresarena da. Kalitatezko produktuak egiten ditu, eta are hobeagoak egin ahal izateko, Hugo Barra, orain arte Google enpresan Android sistemaren arduradunetariko bat izan dena kontratatu dute. Argi dago, beraz, Xiaomi aurrera begira kontuan hartu beharreko enpresa dela. Bere produktu aipagarrienak Xiaomi M2 eta M3 telefonoak dira, smartphone oso potenteak. Xiaomi M3 merkatuko potenteenetarikoa da, eta oso prezio erakargarria du; 299 euroren truke eskuratu daiteke 16GBeko bertsioa eta 380 eurotan 64GBekoa.\nBeste kasu bat, Meizu smartphoneena da. Telefono horien berezitasuna da itxura aldetik iPhone-en oso antzerakoak direla. Flyme du izena instalatuta duten softwareak, eta Android estilizatua dela esan daiteke. Zehazki, Meizu MX2 modeloak Flyme 2.4 (Android 4.1) eta Miezu MX3ak Flyme 3.0 (Android 4.2) daramatzate. Gailu horiek hardware potentea dute eta 200 eta 299 euroko prezioa.\nXioami eta Meizu laster izango ditugu gure artean, baina ez dira helduko diren lehenengo kalitatezko telefono marka txinatarrak izango. Denbora da ZTE eta Huawei markak hemen komertzializatzen direla. Android sisteman oinarrituta, mota askotako smartphoneak ekoizten dituzte. Beraien helburua kalitate handi eta ertaineko gailu merkeak eskaintzea da. Samung, HTC edo iPhone gailuen alternatiba onak dira benetan.\nAzkenik, aipagarria da ZTE, Huawei, Xiaomi edo Meizu markez aparte, bestelako telefono txinatar batzuk eskuragarri badirela Sarean. Normalean, gailu potenteen kopia merkeak izaten dira, baina ez dira batere gomendagarriak. Nahiz eta gorputza Samsung S4 edo iPhone 5S telefonoen berdintsua izan, arimak ordaindutako dirua baino gutxiago balio du, eta denbora gutxi barru funtzionamendu arazoekin topo egingo dugu. Kasu hauetan, produktu merkeak garesti aterako zaizkigu.\nAlderantziz funtzionatzen duen irudi bilatzailea. Hau da, bilatzailean irudi bat igo, eta honek irudi horri buruz sarean dagoen informazioa argitaratuko digu.\nGoogle-en kotxeek Street View tresnarako ateratako argazki barregari, harrigarri eta arraroenak biltzen dituen web orrialdea.\nTeknologia libreetan oinarritutako tresna digitalak aztertu, diseinatu eta garatzen dituen Talaios kooperatibaren bloga.